text:
VANTSHWA VA VUTISA
Ha Yini U Fanele U Papalata Ku Tekelela Vanhu Va Le Ka Swinavetiso?—Xiyenge 2: Eka Majaha
Swi vula yini ku tekelela vanhu va le ka swinavetiso?
Xiya marito lama nga laha hansi kutani u hlamula swivutiso leswi nga ta landzela.
Hi wahi marito lama hlamuselaka majaha lawa u ma vonaka eka tifilimi, thelevhixini ni le ka swinavetisoi?
Hi wahi marito lawa wena u lavaka ku tiviwa hi wona?
Handle ko kanakana, tinhlamulo ta wena ta xivutiso xo sungula ti huma eka kholomu 1 naswona tinhlamulo ta xivutiso xa vumbirhi u ti kume eka kholomu 2. Loko swi ri tano, i mhaka ya kahle. Ha yini? Hikuva swinavetiso swi komba majaha lama nga kombisiki leswi wena u nga xiswona kumbe munhu loyi u lavaka ku va yena. Xiya leswaku ha yini.
Swinavetiso swi tala ku komba majaha ma ri lama nga ni madzolonga ma tlhela ma va vaxandzuki. Buku leyi nge Why Boys Don’t Talk—and Why It Matters yi kombisa leswaku majaha lama nga duma eka thelevhixini, tifilimi ni le ka mintlangu hi “lama nga tiya emirini ma ri lama hlundzukaka swinene. . . . Mongo hileswaku ku duma ku hlamuseriwa hi ku va ni mirhi lowu tiyeke ni ku va muxandzuki.”
Swivutiso swo anakanyisisa ha swona: Xana ku va u ri munhu wa madzolonga swi ta ku pfuna leswaku u va munghana lonene, mutirhikulobye kumbe wanuna lonene? Loko u pfukiwa, i yini leswi kombaka leswaku u tiyile—ku humesa ku hlundzuka ka wena kumbe ku va loyi u tikhomaka? I yini leswi nga ta kombisa leswaku u wanuna wa xiviri?
Bibele yi ri: “Loyi a hlwelaka ku hlundzuka wa antswa ku ri ni wanuna wa matimba, ni loyi a lawulaka moya wakwe ku ri ni loyi a tekaka muti.”—Swivuriso 16:32.
Swinavetiso swi tala ku komba majaha ma ri lama ehleketaka ngopfu hi timhaka ta masangu. Chris loyi a nga ni malembe ya 17 u ri: “Eka tifilimi ni le ka thelevhixini, majaha ma cincacinca vanhwanyana ku tlula ndlela leyi ma cincaka swiambalo swa wona ha yona.” Gary, la nga ni malembe ya 18 loko a yisa mhaka leyi emahlweni, u ri: “Jaha leri tolovelekeke eka swinavetiso ri ehleketa ngopfu hi timhaka ta masangu.” Hi xikombiso, tifilimi tin’wana ti kombisa onge ku va eswinkhubyanini, ku nwa byala ni ku hlanganyela eka timhaka ta masangu hi tona ntsena tipakani ta jaha.
Swivutiso swo anakanyisisa ha swona: Xana ku tekelela vanhu vo tano ku komba leswi u lavaka ku va xi swona? Xana wanuna wa xiviri u teka vavasati tanihi vanhu vo tlanga hi vona hi timhaka ta masangu kumbe wa va xixima?
Bibele yi ri: “Leswaku un’wana ni un’wana wa n’wina a tiva ndlela yo lawula xibya xakwe hi ku kwetsima ni ku xiximeka, ku nga ri hi ku navela ka ku lava vuxaka bya rimbewu.”—1 Vatesalonika 4:4, 5.
Swinavetiso swi komba majaha ma ri lama ma nga riki na vutihlamuleri. Eka tifilimi ni minongonoko ya thelevhixini leyi nga duma, minkarhi yo tala majaha ma kombisiwa ma ri malolo ni ku va swikangalafula. Kumbe leswi hi swona swi endlaka leswaku vanhu lavakulu va byi tekela ehansi vuswikoti bya majaha byo tirha. Gary, loyi a tshahiweke eku sunguleni, u te: “Loko ndzi khoma malembe ya 16, a swi ndzi tikela ku kuma ntirho endhawini leyi ndzi tshamaka eka yona hikuva van’wamabindzu a va lava ku hirha vavasati ntsena. Va twa onge majaha hinkwawo a ma na vutihlamuleri naswona a ma tshembeki!”
Swivutiso swo anakanyisisa ha swona: Xana swa twala ku vula leswaku majaha a ma na vutihlamuleri naswona a ma tshembeki? U nga swi kombisa njhani leswaku sweswo a hi ntiyiso?
Bibele yi ri: “Ku nga tshuki ku va ni munhu la byi langutelaka ehansi vuntshwa bya wena. Ku hambana ni sweswo, vana xikombiso xa lava tshembekaka eku vulavuleni, eku tikhomeni, erirhandzwini, eripfumelweni, evutengini.”—1 Timotiya 4:12.
Leswi u faneleke u swi tiva
Swinavetiso swi nga khumba vutomi bya wena. Hi xikombiso, swinavetiso swi nga ku endla leswaku u tekelela maambalelo ya masiku lawa leswaku u ta duma. Colin loyi a nga ni malembe ya 17, u ri: “Swinavetiso swi komba ndlela leyi majaha ma faneleke ma ambala ha yona ni ku kombisa vanhwanyana va ri karhi va ma landzelela. Leswi swi endla leswaku munhu a ya xava swiambalo sweswo. Ndzi swi endle ko hlayanyana sweswo!”
Swivutiso swo anakanyisisa ha swona: Xana ndlela leyi u ambalaka ha yona yi komba vumunhu bya wena kumbe u tekelela mikhuva ya vanhu van’wana? I mani loyi a vuyeriwaka loko u tshamela ku xava swiambalo swa manguva lawa?
Bibele yi ri: “Tshikani ku titwananisa ni mafambiselo lawa ya swilo.”—Varhoma 12:2
Ku tekelela swinavetiso swi nga endla leswaku u nga rhandziwi hi vanhwanyana. Xiya leswi van’wana va vona va swi vuleke:
“Ndzi tsakela ku va ni jaha leri nga tumbetiki leswi ri nga xi swona ku tlula leri ri endlaka swilo leswaku ri voniwa. Entiyisweni, jaha leri minkarhi yo tala ri ringetaka ku endla leswaku ri voniwa ra ndzi nyangatsa!”—Anna.
“Vanavetisi va endla leswaku majaha ma vona onge ma fanele ma va ni switirhisiwa swa elektroniki swa manguva lawa ni ku languteka hi ndlela yo karhi leswaku ma ta rhandziwa hi vanhwanyana. Loko vanhwanyana va ya va kula, a va languti leswi wena u nga na swona. Ematshan’weni ya sweswo, va vona ndlela leyi wanuna a nga xi swona endzeni ni ndlela leyi a khomaka van’wana ha yona. Hi xikombiso, vanhwanyana va rhandza majaha lama tshembekaka.”—Danielle.
“Minkarhi yo tala, jaha leri langutekaka kahle emirini ra titlakusa naswona a ndzi lavi ku va ni munhu wo tano. U nga va u ri jaha leri langutekaka kahle emisaveni hinkwayo kambe u ta va u bihile loko vumunhu bya wena byi nga fambelani ni ndlela leyi u langutekaka ha yona.”—Diana.
Xivutiso xo anakanyisisa ha xona: Loko Matsalwa ma hlamusela Samuwele loko a ha ri mufana, ma vula leswaku a ya emahlweni “a a kula naswona a rhandzeka swinene hi ku ya hi langutelo ra Yehovha ni ra vanhu.” (1 Samuwele 2:26) Hi tihi timfanelo leti u faneleke u antswisa eka tona leswaku u ta va ni ndhuma yoleyo?
Bibele yi ri: “Yanani emahlweni tanihi vavanuna.”—1 Vakorinto 16:13.
-
Leswi u nga swi endlaka
Kambisisa leswi navetisiwaka. Xiya leswi Bibele yi swi vulaka: “Hinkwaswo leswi nga emisaveni—ku navela ka nyama ni ku navela ka mahlo ni ku bombisa rifuwo ra munhu ra vutomi—a swi humi eka Tatana, kambe swi huma emisaveni.”—1 Yohane 2:16.
Swinavetiso swi endla leswaku swilo sweswo swi languteka onge ko va nchumu lowu tolovelekeke. Kutani dyondza ku kambisisa swilo leswi navetisiwaka. Swilo leswi u swi vonaka eka swinavetiso swi endliwe hi van’wamabindzu lava lavaka ku endla mali.
U nga pfumeleli swinavetiso swi ku lawula. Bibele yi ri: “Mi tiambexa vumunhu lebyintshwa, lebyi hi vutivi lebyi kongomeke byi endliwaka byi va byintshwa hi ku ya hi xifaniso xa Loyi a byi tumbuluxeke”—ku nga ri lebyi kombisiwaka eka swinavetiso.—Vakolosa 3:10.
Leswaku u ta kota ku tirhisa ndzayo leyi, ehleketa hi timfanelo leti u ti boxeke eku sunguleni ka xihloko lexi—timfanelo leti wena u lavaka ku tiviwa hi tona. Ha yini u nga sunguli sweswi ku ti hlakulela kumbe ku antswisa eka tona?
Kuma vanhu lavanene lava u nga va tekelelaka. Bibele yi vula leswaku “loyi a fambaka ni vanhu vo tlhariha u ta tlhariha.” (Swivuriso 13:20) I vavanuna vahi lava u va tivaka va tlharihile? Van’wana va nga ha va va ri endyangwini wa ka n’wina, vo tanihi tatana kumbe malume wa wena. Van’wana ku nga ha va ku ri vanghana va wena va xinuna lava wupfeke kumbe lava u tolovelaneke na vona. Timbhoni ta Yehovha ti ni swikombiso leswinene swo tala swa vavanuna evandlheni ra Vukreste. Bibele hi yoxe yi ni swikombiso swa kahle swo fana na Tito, loyi a veke xikombiso lexinene lexi vantshwa va nga xi tekelelaka.—Tito 2:6-8.
Xiringanyeto: Hlaya buku leyi nge Tekelela Ripfumelo Ra Vona leswaku u dyondza hi swikombiso swa vavanuna va le Bibeleni vo tanihi Avele, Nowa, Abrama, Samuwele, Eliya, Yonasi, Yosefa na Petro.


c: text/html

text:
Hileka byandlani, vo nghena va ti tekela.
Hi marito va hi rhiya, va kombela tindleve.
Hi ku tshembha hiva nyika.
Hi ku famba ka nkarhi timbilu ta hina vo ti tekela.
Va hi tshembisa matilo ni misava.
Matilo ahiya lavi, misava yina n’wini
Eka Gaza mumu wa kona wu humesa na tihlampfi ematini.
Mpfhuka hiyo tshama hiva rindzile.
Loko hiku nkelu, ritshuri mpoti.
Va longoloki hi swipanda managa swa vona swantima.
Ha la ndzeni kova xixikana, hina hala handle dyambu ra hi oxa.
Va fika va sungula ku bhokoloka, hi ririmi ra va dya hlapfi.
Marito ya xitsonga ava ha wa tivi.
Va tshembisa hinkwaswo ehansi ka dyambu.
Kambe hi pfumala mati yo timula torha.
Tlhandla ka mbirhi, vona va pfula swibhodlhelana swa mati.
Makhati mangari mangani, xin’wana pfhomu!
Xihuma eka ngula yo tala mati lawo omisiwa.
“Ndza mi tshembisa loko mi langha mina/hina, hita tisa mati kusuka le Ritavi”
Tavi, Njhe ka hari na vutomi kwalhaya?
Vusiku ni nhlekani va tlanga mathumbhani ya miehleketo.
Va hi xisa nohi navetisa.
Loko kungari switshembiso swa mavunhwa,
Ku xenga no hi xavisela milorho yo dzhudzheka tani hi mberha.
Va hi byela hilaha vangataka vanga hanyi handle ka hina.
Wa ha tsundzuka masiku lawa awu chova ngholovhani uya ka mati?
Masiku lawa vana ava dyondzela ehansi ka minsinya?
Masiku lawa va khegula vanga tshika ku vhakelana hi kokwalaho ka ku onheka ka magondzo?
Siku va nga tshembisa ku rhumela xikhurha patu?
Ina, hinkwaswo akuri ma vunhwa.
Vona, va nga hanyi handle ka hina?
Vo tala va rhurhele kwahalhaya malokhixini.
le ka vona vo hlambela amabhavhini.
Lava va kavona vana va kuma matswalwa ya gandlisiwile.
Lava vaka vona vatswari, vo njirimisiwa.
Vusiku ni nhlekani vaya emahlweni va luka manu.
Loko hina hiri karhi hi hlaya tinyeleti.
Tani hi vu ngwandla, vutshila ahi bya nkoka.
Ntsena loko ufe ripfalo, ukota no vulavula handle ko kanakana.
Tani hi ti nghwavava, va n’wa ti polotiki va hlonipheka loko va tshama entirhweni nkarhi wo leha.
Va languteli, endzhaku ka mune wa malembe.
Vata vuya vata bokoloka.
Na swi bhodlelani swa vona swa mati yo titimela.
Loko uri wa nkateko.
Uta gava xin’we xibhodlhelani.
Leswi hoxiwaka wonge ku hoxeriwa ti huku vudyangwani.
Ku navela ka mina.
Hi leswaku ndzi ngavi kona eka vhilwa rero ra maendlelo.
Ndzi navela wonge hingava eka ntlawa lowu vulavulaka hi swendlo.

robotstxt: allowed

filter: keep


text:
Swivutiso Swa Vahlayi
Xana swa fanela ku va Mukreste a va ni xibamu leswaku a tisirhelela hi xona eka vanhu van’wana?
Loko Vakreste va hlawula tindlela leti va lavaka ku tisirhelela ha tona, va landzela leswi misinya ya milawu ya Bibele yi swi vulaka. Milawu yoleyo ya Bibele yi sola ku tirhisiwa ka matlhari yo tanihi swibamu leswaku hi tisirhelela hi swona eka vanhu van’wana. Xiya yin’wana ya yona.
Vutomi bya vanhu bya kwetsima ematihlweni ya Yehovha. Mupisalema Davhida a swi tiva leswaku Yehovha i “xihlovo xa vutomi.” (Ps. 36:9) Kutani loko Mukreste a lava ku tisirhelela kumbe ku sirhelela nhundzu yakwe, u ta teka magoza lama faneleke leswaku a papalata ku dlaya leswi nga endlaka leswaku a va ni nandzu wa ngati.—Det. 22:8; Ps. 51:14.
Hambiswiritano ku tirhisa swilo leswi vavisaka leswaku hi tisirhelela swi nga endla leswaku hi va ni nandzu wa ngati naswona swibamu swi nga endla leswaku hi tikuma hi dlaye munhu hi nga tiyimiselanga kumbe hi vomu. * Nakambe loko nsulavoya yi vona leswaku munhu lowun’wana u khome xibamu, swi nga ha nyanyisa xiyimo tanihi leswi na yona yi nga ta ringeta ku tisirhelela naswona eku heteleleni wun’wana wa vona a nga ha fa.
Loko Yesu a byela valandzeri vakwe leswaku va teka mabanga hi vusiku byakwe byo hetelela laha misaveni, a nga vuli swona leswaku va ta tisirhelela ha wona. (Luka 22:36, 38) Ku ri na sweswo a a lava ku va dyondzisa dyondzo ya nkoka ya leswaku a va fanelanga va lwa hambileswi a va pfukeriwe hi ntshungu lowu a wu hlomile. (Luka 22:52) Endzhaku ka loko Petro a tseme ndleve ya hlonga ra muprista lonkulu, Yesu u n’wi lerise leswaku a “vuyisela banga [rakwe] endhawini ya rona.” Kutani Yesu u tlhele a kandziyisa nsinya wa nawu lowu tirhaka ni le ka malandza yakwe namuntlha lowu nge: “Hinkwavo lava khomaka banga va ta lova hi banga.”—Mat. 26:51, 52.
Hi ku ya hi Mikiya 4:3, vanhu va Xikwembu “va ta fula mabanga ya vona ma va swikomu ni mafumu ya vona ma va swikhutulo.” Mhaka leyi yi pfumelelana ni marito lama muapostola Pawulo a huhuteriweke ku ma tsala lama nge: “Mi nga tlheriseli swo biha hi swo biha hambi eka mani. . . . Loko swi koteka, swi titshege hi n’wina, vanani ni ku rhula ni vanhu hinkwavo.” (Rhom. 12:17, 18) Ku nga khathariseki swiphiqo leswi Pawulo a langutaneke na swona leswi a swi katsa ni ku hlaseriwa hi “tinsulavoya” u hambete a hanya hi ku pfumelelana ni marito lawa a huhuteriweke ku ma tsala, a nga rihiselanga. (2 Kor. 11:26) Ku ri na sweswo, a tshembela eka Xikwembu ni le ka marito lama kumekaka eRitweni ra Xona lama nge: “Vutlhari bya antswa ku ri ni matlhari ya ku lwa.”— Ekl. 9:18
Vakreste va teka vutomi byi ri bya nkoka ku tlula swilo leswi va nga na swona. Va swi tiva leswaku “vutomi . . . a byi humi eka swilo leswi [munhu] a nga na swona.” (Luka 12:15) Kutani Vakreste va tsundzuka marito ya Yesu lama nge: “Mi nga n’wi kaneti la hombolokeke” loko va xiya leswaku muhlaseri la hlomeke a nga yingisi hambiloko va vulavula na yena hi moya wo rhula. Nakambe swi nga ha lava leswaku hi n’wi nyika leswi a swi lavaka. (Mat. 5:39, 40; Luka 6:29) * I swinene ku papalata ku tiveka khombyeni ro hlaseriwa hi tinsulavoya. Loko hi papalata “ku bombisa rifuwo ra munhu ra vutomi” naswona vaakelani va hina va hi tiva tanihi vanhu va Yehovha vo rhula, swi ta endla leswaku tinsulavoya ti nga hi hlaseli hi ku olova.—1 Yoh. 2:16; Swiv. 18:10.
Vakreste va xixima ripfalo ra van’wana. (Rhom. 14:21) Loko evandlheni ko tshuka ku va ni makwerhu loyi a nga ni xibamu lexi a tisirhelelaka ha xona eka vanhu swi nga hlamarisa Vakrestekulobye ni ku tlhela swi va khunguvanyisa. Rirhandzu ri hi susumetela ku rhangisa swilaveko swa van’wana eka swa hina hambiloko sweswo swi vula papalata swilo leswi hi vonaka onge a swi hoxanga ku swi endla.—1 Kor. 10:32, 33; 13:4, 5.
Vakreste va tikarhatela ku va swikombiso leswinene. (2 Kor. 4:2; 1 Pet. 5:2, 3) Loko Mukreste a hambeta a tshama na xibamu leswaku a ta tisirhelela hi xona eka vanhu van’wana hambiloko se a nyikiwe ndzayo, u ta tekiwa a nga ri xikombiso lexinene. Nakambe a nge he faneleki ku nyikiwa vutihlamuleri byo karhi kumbe malunghelo yo hlawuleka evandlheni. Swi tano ni hi Mukreste loyi a hambetaka a khoma xibamu tanihi hi xiphemu xa ntirho wakwe wa ku tihanyisa. Swi nga va swinene ku va a lava ntirho wun’wana wo tihanyisa. *
Ndlela leyi munhu a yi hlawulaka leswaku a tisirhelela, a sirhelela ndyangu, rifuwo rakwe ku katsa hambi ku ri ku hlawula ntirho wo tihanyisa i xiboho xa yena n’wini. Misinya ya milawu ya Bibele leyi boxiweke laha henhla yi kombisa vutlhari bya Xikwembu ni ndlela leyi xi hi rhandzaka ha yona. Hikwalaho, Vakreste lava wupfeke va yingisa milawu yoleyo hi ku ka va nga tshami na xibamu leswaku va tisirhelela hi xona eka vanhu van’wana. Va swi tiva leswaku nsirhelelo wa xiviri ni wa hilaha ku nga heriki wu ta kumiwa hi lava va tshembaka Xikwembu va tlhela va hanya hi ku pfumelelana ni misinya ya milawu ya Bibele.—Ps. 97:10; Swiv. 1:33; 2:6, 7.
^ ndzim. 5 Mukreste a nga tiendlela xiboho xo va ni xibamu leswaku a ta hlota swiharhi hi xona kumbe leswaku a ta tisirhelela eka swiharhi swa nhova. Kambe loko a nga ri eku xi tirhiseni i swinene ku va xi tshama xi nga ri na maqulu ni ku xi veka ekule. Ematikweni lama yirisaka ku va munhu a va ni xibamu kumbe lama pfumelaka kambe ehansi ka swipimelo swo karhi, Vakreste va fanele va yingisa swipimelo sweswo.—Rhom. 13:1.
^ ndzim. 8 Leswaku u kuma rungula leri vulavulaka hi tindlela leti munhu a nga tisirhelelaka ha tona eka ku pfinyiwa, vona xihloko lexi nge “Ndlela Yo Papalata Ku Pfinyiwa” eka Xalamuka! ya March 8, 1993.
^ ndzim. 10 Rungula leri engetelekeke mayelana ni mhaka ya ku amukela ntirho lowu katsaka leswaku munhu a khoma xibamu ri kumeka Xihondzo xo Rindza xa November 1, 2005, tl. 31 ni xa Xinghezi xa July 15, 1983 matl. 25-26.


text:
GIHEVBULO 20
Huwo nya Guthangeye ya gu thuma kharini muhuno?
Omu nya lizana myaga nya gupheye, tsawa nya wudugwana nya “vapostoli ni madhota” wu nga ba wuri Jerusalema wu di gu thuma kha nga huwo nya guthangeye gasi gu piya mahungu nya lisima khu lina nya libandla latshavbo nya wuKristo la ava va todzidwego. (Mithumo 15:2) Avo va di gu piya mahungu khu monyo moyo hwane nya gu ba va bhude khesi Milowo yi ganeyago va bwe va dzumeya gu thangedwa khu liphuvbo la Nungungulu. (Mithumo 15:25) Ayoyo khayo mathumelo ma landredwago muhuno.
Ya gu thumiswa khu Nungungulu gasi gu gira gugola gwaye. Vandriyathu nya vama va todzidwego va thumago kha nga Huwo nya Guthangeye va ngu khathala ngudzu khu Lito la Nungungulu nigu va vidzidwe gwadi gasi gu thangeya silo nya liphuvbo ni edzi thumo wathu wu yedego gu girwa khidzo. Avo va gu tshangana semana ni semana gasi gu bhula khu silo si yelanago ni vandriyathu mafuni gwatshavbo. Kha nga omu nya lizana myaga nya gupheye, iyo ya gu ninga sileletelo si seketedwago omu nya Bhibhiliya, khu gu thumisa malangaliya mwendro vawoneleyi va gimbiyagimbiyago ni vambe. Isoso sa gu phasa vathu va Nungungulu gu pimisa ni gu gira silo khu gupwanana. (Mithumo 16:4, 5) Huwo nya Guthangeye ya gu woneleya gudongisedwa nya guhodza nya liphuvbo, yi kutsa vatshavbo gu thangisa thumo nya gu tshumayele Mufumo, yi bwe yi woneleya guemiswa ga vandriyathu nya vama gasi gu thangeya mabandla.
Yi ngu dzumeya gu thangedwa khu liphuvbo la Nungungulu. Huwo nya Guthangeye ya gu lomba sileletelo ga Pfhumu nya Yikhongolo ga dzatshavbo, Jehovha, ni ga Hungo nya libandla, Jesu. (1 Vakorinto 11:3; Vaefeso 5:23) Sivbango nya huwo yeyi kha si dzi woni kha nga vafumeli nya vathu va Nungungulu. Iso, gumogo ni maKristo yatshavbo ma todzidwego, ‘sa gu landreya Nvutana [Jesu] malangani yatshavbo’ yi hongolago. (Gutuledwa 14:4) Huwo nya Guthangeye yi ngu bonga ha gu yi gombeleya.
Khu vamani va nga ba va gira gipandre nya huwo nya guthangeye omu nya lizana myaga nya gupheye?
Huwo nya Guthangeye muhuno ya gu yeyedza kharini gu khiyo ya gu vbweta gu thangedwa khu Nungungulu?


text:
GEORGIA
Ndzi Swi Vone Hi Ya Mina Leswi Bibele Yi Swi Dyondzisaka!
Pepo Devidze
U VELEKIWE HI 1976
U KHUVURIWE HI 1993
MATIMU YAKWE HI KU KOMISA U kule a nghena Kereke ya Orthodox ya le Georgia naswona a yi landzela swinene milawu ya yona. Endzhaku ka loko a dyondze ntiyiso wa Bibele, u tirhe eBethele ni nuna wakwe. Sweswi i maphayona yo hlawuleka.
RO SUNGULA loko ndzi tiva Timbhoni a ndzi ri xichudeni ekholichi ya le dorobeni ra Kutaisi. Muakelani wa mina a ndzi byele leswaku Timbhoni a ti tirhisi swifaniso loko ti gandzela naswona a ti pfumeli leswaku Yesu i Xikwembu xa Matimba Hinkwawo. Leswi swi lwisane ni leswi a ndzi pfumela eka swona tanihi xirho xa Kereke ya Orthodox.
Loko ndzi tlhelela ekaya eTsageri, hi ximumu xa 1992 ndzi kume leswaku Timbhoni ti kona emugangeni wa ka hina. Manana a tiva swilo swo tala leswinene hi tona. Hikwalaho ka leswi a ndzi ri ni langutelo ro biha hi tona, u ndzi byele a ku: “Famba u ya ti vonela hi wexe leswi ti swi dyondzisaka.”
Vamakwerhu vambirhi lava a va ri maphayona Pavle na Paata, nkarhi ni nkarhi a va endzela ndyangu wun’wana lowu a wu tshama emugangeni wa hina. Vanhu vo tala a va va kona leswaku va va yingisela ni ku va vutisa swivutiso. Kutani ndzi endle xiboho xo va kona eka mabulo wolawo. Nkarhi na nkarhi loko ndzi vutisa, vamakwerhu lava a va pfula Bibele ivi va ndzi byela leswaku ndzi yi hlaya. Leswi swi ndzi khumbile swinene—ndzi swi vone hi ya mina leswi Bibele yi swi dyondzisaka!
Hi ku hatlisa ndzi joyine ntlawa lowu vamakwerhu lava a va hlaya na wona Bibele. Hi ximumu lexi landzeleke, ndzi ve un’wana wa vanhu va khume lava khuvuriweke. Endzhakunyana, manana na yena u ve Mbhoni ya Yehovha.
Loko ndzi languta endzhaku, ndza swi nkhensa swinene leswi vamakwerhu va hlamuleke swivutiso swa mina hinkwaswo hi ku va ndzi ti hlayele tinhlamulo eBibeleni. Leswi swi ndzi pfune leswaku ndzi lwisana ni ku kanakana ka mina ni tidyondzo leti a ndzi pfumela eka tona. Ku va ndzi ti pfulele Bibele swi ndzi pfunile swinene kutani na mina ndzi tirhisa endlelo leri ku pfuna van’wana leswaku va rhandza ntiyiso.


text:
MAHANYELO YA VAKRESTE
Vantshwa—Tirhisani Nkarhi Lowu Mi Pfulekeleke
Swi nga hi olovela ku anakanya leswaku hi ta tshama hi ri vantshwa ni leswaku a hi nge pfuki hi langutane ni “masiku ya khombo” lama fambisanaka ni ku dyuhala emisaveni ya Sathana. (Ekl 12:1) Loko u ri muntshwa, u pfulekeriwe hi nkarhi wo tala wa leswaku u tivekela tipakani to tirhela Xikwembu, to tanihi ntirho wa nkarhi hinkwawo.
‘Swiendlakalo leswi nga languteriwangiki’ swa hi wela hinkwerhu, ku katsa ni vantshwa. (Ekl 9:11) “A mi swi tivi leswaku vutomi bya n’wina byi ta va [njhani] mundzuku.” (Yk 4:14) Loko swi koteka, rhangisa ku tirhela Xikwembu. Famba hi “nyangwa leyikulu leyi yisaka entirhweni” loko wa ha ku pfulekerile. (1Ko 16:9) A wu nge tisoli.
Tipakani tin’wana to tirhela Xikwembu:
Ku chumayela hi ririmi rin’wana
Vuphayona
Ku ya eka swikolo swa nhlengeletano
Ntirho wo aka
Ntirho wa le Bethele
Ntirho wo endzela mavandlha


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Mintirho 7:1-60
7 Kambe muprista lonkulu a ku: “Xana swilo leswi swi tano?”2 A ku: “Vavanuna, vamakwerhu na vatatana, twanani. Xikwembu xa ku vangama+ xi humelele eka tata wa hina Abrahama loko a ri eMesopotamiya, a nga si tshama eHarani,+3 kutani xi ku eka yena, ‘Huma etikweni ra wena ni le maxakeni ya wena u ta etikweni leri ndzi nga ta ku komba rona.’+4 Hiloko a huma etikweni ra Vakalediya a ya tshama eHarani. Kutani ku suka kona, endzhaku ka ku fa+ ka tata wakwe, Xikwembu xi endle leswaku a cinca vutshamo byakwe a ta etikweni leri mi tshamaka+ eka rona sweswi.5 Kambe a xi n’wi nyikanga ni xigotso xa ndzhaka eka rona, e-e, ni ndhawunyana leyi ringanaka ni nkondzo;+ kambe xi tshembise ku n’wi nyika rona ri va ra yena,+ ni leswaku endzhaku ka yena xi ta ri nyika mbewu+ yakwe, kasi enkarhini wolowo a a nga ri na n’wana.+6 Ku tlula kwalaho, Xikwembu xi vulavula emhakeni leyi, leswaku mbewu yakwe a yi ta va valuveri+ etikweni rimbe+ naswona vanhu a va ta va endla mahlonga ni ku va xanisa ku ringana malembe+ ya 400.7 Xikwembu xi te, ‘Naswona tiko leri va nga ta ri tirhela ndzi ta ri avanyisa,+ kutani endzhaku ka swilo leswi va ta huma va ndzi endlela ntirho wo kwetsima endhawini+ leyi.’8 “Xi tlhele xi n’wi nyika ntwanano wa ku yimba;+ xisweswo u ve tata wa Isaka+ kutani a n’wi yimbisa hi siku+ ra vunhungu, Isaka yena a va tata wa Yakobe, Yakobe a va tata wa tinhloko+ ta mindyangu ta 12.9 Hiloko tinhloko ta mindyangu ti va ni mavondzo+ eka Yosefa kutani ti n’wi xavisa aEgipta.+ Kambe Xikwembu a xi ri na yena,+10 naswona xi n’wi kutsurile emahlomulweni yakwe hinkwawo kutani xi n’wi nyika nsovo ni vutlhari emahlweni ka Faro hosi ya Egipta. Hiloko yena a n’wi veka leswaku a lawula Egipta ni yindlu+ yakwe hinkwayo.11 Kambe ku va ni ndlala etikweni hinkwaro ra Egipta ni ra Kanana, nhlomulo wu va lowukulu; naswona vatata wa hina a va nga swi kumi swakudya.+12 Kambe Yakobe a twa leswaku a ku ri ni swakudya aEgipta+ kutani ro sungula a rhuma+ vatata wa hina.13 Ra vumbirhi Yosefa a tiviwa hi vamakwavo;+ hiloko nyimba ya ndyangu wa Yosefa yi vonaka eka Faro.+14 Hiloko Yosefa a rhumela rito leswaku ku ya vitaniwa Yakobe tata wakwe ni maxaka yakwe hinkwawo endhawini+ yoleyo, nhlayo ya kona yi ri mimoya-xiviri+ ya 75.15 Yakobe a rhelela aEgipta.+ Kutani a fa;+ swi va tano ni hi vatata+ wa hina,16 hiloko va hundziseriwa eXikeme+ kutani va latiwa eka sirha-bako+ leri Abrahama a ri xaveke hi nxavo wa mali ya silivhere eka vana va Hemori eXikeme.+17 “Kuteloko ku tshinela nkarhi wa ku hetiseka ka xitshembiso lexi Xikwembu xi xi vuleke eka Abrahama hi ku kongoma, vanhu va engeteleka ni ku andza aEgipta,+18 kukondza ku va ni hosi yin’wanyana aEgipta, leyi a yi nga ti tivi ta Yosefa.+19 A yi tirhisa mano erixakeni+ ra hina yi tlhela yi sindzisa vatata wa hina hi ndlela leyi hoxeke leswaku va cukumeta tincece ta vona, leswaku ti nga londzovotiwi.+20 Muxe u velekiwe+ hi nkarhi wolowo, naswona a a sasekile+ eka Xikwembu. U wundliwe tin’hweti tinharhu ekaya ra tata wakwe.21 Kambe loko a cukumetiwile, n’wana wa xisati wa Faro u n’wi tekile a n’wi kurisa a va n’wana+ wakwe.22 Hikwalaho Muxe u leteriwe hi vutlhari+ hinkwabyo bya Vaegipta. Entiyisweni, a a ri ni matimba emaritweni+ yakwe ni le swiendlweni swakwe.23 “Kuteloko ku hetiseka nkarhi wa lembe rakwe ra vu-40, embilwini yakwe ku fika mhaka ya leswaku a kamba vamakwavo, vana va Israyele.+24 Kutani loko a vona un’wana a khomiwa hi ndlela yo homboloka, a n’wi lamulela kutani a rihiselela loyi a khomiwaka hi ndlela yo biha hi ku dlaya Muegipta.+25 A a ehleketa leswaku vamakwavo a va ta swi twisisa leswaku Xikwembu a xi va ponisa hi voko rakwe,+ kambe a va swi twisisanga.26 Kutani hi siku leri tlhandlamaka a humelela eka vona va ri karhi va lwa, hiloko a ringeta ku va hlanganisa hi ku rhula,+ a ku, ‘Vavanuna, mi vamakwenu. Ha yini mi khomana hi ndlela yo homboloka?’+27 Kambe loyi a a khoma warikwavo hi ndlela yo homboloka a n’wi bakanyela ekule, a ku, ‘I mani la ku vekeke leswaku u va mufumi ni muavanyisi wa hina?+28 U lava ku ndzi dlaya hi mukhuva lowu u dlayeke+ Muegipta ha wona tolo, a hi swona ke?’29 Hikwalaho ka mhaka leyi Muxe a baleka kutani a va muluveri etikweni ra Midiyani,+ laha a veke tata wa vana vambirhi va majaha.+30 “Kuteloko ku hetiseke malembe ya 40, emananga ya Ntshava ya Sinayi ku humelela ntsumi eka yena yi ri emalangavini lama pfurhaka ya xihlahla xa mitwa.+31 Loko Muxe a swi vona a hlamarisiwa+ hi xivono xexo. Kambe loko a tshinela a ta kambisisa, ku ta rito ra Yehovha,32 ‘Hi mina Xikwembu xa vatata wa wena, Xikwembu xa Abrahama ni xa Isaka ni xa Yakobe.’+ Hi ku khomiwa hi ku rhurhumela, Muxe a nga xinyatanga a ya emahlweni a kambisisa.33 Yehovha a ku eka yena, ‘Hluvula maphaxani emilengeni ya wena, hikuva ndhawu leyi u yimeke eka yona i misava yo kwetsima.+34 Kunene ndzi ku vonile ku khomiwa hi ndlela leyi hoxeke ka vanhu va mina lava va nga aEgipta,+ naswona ndzi twe ku konya+ ka vona, kutani ndzi tele ku ta va kutsula.+ Tana, ndzi ta ku rhuma aEgipta.’+35 Muxe loyi, loyi va n’wi landzuleke, va ku, ‘I mani la ku vekeke leswaku u va mufumi ni muavanyisi?’+ Xikwembu xi rhume+ yena wanuna loyi leswaku a va mufumi ni mukutsuri hi voko ra ntsumi leyi humeleleke eka yena exihlahleni xa mitwa.36 Wanuna loyi a va humesa+ endzhaku ko endla swihlamariso ni masingita aEgipta+ ni le Lwandle ro Tshwuka+ ni le mananga ku ringana malembe ya 40.+37 “Loyi i Muxe la byeleke vana va Israyele a ku, ‘Xikwembu xi ta mi yimisela muprofeta wo fana+ na mina exikarhi ka vamakwenu.’38 Hi yena+ loyi a veke exikarhi ka vandlha+ emananga a ri ni ntsumi+ leyi vulavuleke na yena eNtshaveni ya Sinayi swin’we ni vatata wa hina, naswona u amukele marito lama hlawulekisiweke+ lama hanyaka leswaku a mi nyika wona.39 Vatata wa hina va ale ku n’wi yingisa, kambe va n’wi bakanyele etlhelo+ naswona etimbilwini ta vona va vuyele aEgipta,+40 va ku eka Aroni, ‘Hi endlele swikwembu leswi nga ta hi rhangela. Hikuva Muxe loyi, la hi rhangeleke hi huma etikweni ra Egipta, a hi swi tivi leswaku ku endleke yini hi yena.’+41 Hiloko va endla rhole emasikwini+ wolawo kutani va yisa xitlhavelo exifanisweni xa hava, va tiphina hi mintirho ya mavoko ya vona.+42 Kutani Xikwembu xi hundzuluka xi va nyiketa+ leswaku va endlela vuthu ra le tilweni ntirho wo kwetsima, hilaha ku tsariweke hakona ebukwini ya vaprofeta,+ ‘Magandzelo ni switlhavelo a mi swi nyikelanga eka mina emananga ku ringana malembe ya 40, a hi swona ke, N’wina va yindlu ya Israyele?+43 Kambe mi rhwale ntsonga wa Moloko+ ni nyeleti+ ya xikwembu Rhofani, swifaniso leswi mi swi endleke leswaku mi swi gandzela. Hikwalaho ndzi ta mi teka ndzi mi yisa+ halahaya ka Babilona.’44 “Vatata wa hina a va ri ni ntsonga wa vumbhoni emananga, hilaha xi leriseke hakona loko xi vulavula na Muxe leswaku a wu endla hi ku ya hi ntila lowu a wu voneke.+45 Naswona vatata wa hina lava va wu kumeke va tlhele va wu nghenisa va ri na Yoxuwa+ etikweni leri a ri ri ra matiko,+ lawa Xikwembu xi ma hlongoleke emahlweni ka vatata+ wa hina. Wu tshame kona ku fikela emasikwini ya Davhida.46 U tsakeriwe+ hi Xikwembu ni ku kombela lunghelo ro lunghiselela vutshamo+ bya Xikwembu xa Yakobe.47 Hambiswiritano, Solomoni u xi akele yindlu.+48 Nilokoswiritano, La nge Henhla-henhla a nga tshami etindlwini leti endliweke hi mavoko;+ hilaha muprofeta a vulaka hakona,49 ‘Tilo i xiluvelo+ xa mina, kasi misava i vunavelo+ bya mina. Xana mi ta ndzi akela yindlu ya muxaka muni? ku vula Yehovha. Kumbe, xana hi yihi ndhawu leyi ndzi nga wiselaka eka yona?+50 Voko ra mina ri endle swilo leswi hinkwaswo, a hi swona ke?’+51 “Vanhu vo sihalala, lava nga yimbangiki etimbilwini+ ni le tindleveni, nkarhi hinkwawo mi lwisana ni moya lowo kwetsima; mi endla hilaha vatata wa n’wina va endleke hakona.+52 Hi wihi eka vaprofeta loyi vatata wa n’wina va nga n’wi xanisangiki?+ Ina, va dlaye+ lava endleke xitiviso ka ha ri emahlweni malunghana ni ku ta ka Loyi a lulameke,+ loyi sweswi mi hundzukeke+ vaxengi vakwe ni lava n’wi dlayaka hi vomu,53 n’wina lava amukeleke Nawu lowu hundzisiweke hi tintsumi+ kambe mi nga wu hlayisangiki.”54 Kutani, loko va twa swilo leswi va tlhaveka etimbilwini+ ta vona va sungula ku n’wi getserisela+ meno.55 Kambe leswi yena a a tele moya lowo kwetsima, a languta etilweni kutani a vona ku vangama ka Xikwembu na Yesu a yime evokweni ra xinene+ ra Xikwembu,56 hiloko a ku: “Maswivo! Ndzi vona matilo ma pfulekile+ ni N’wana wa munhu+ a yime evokweni ra xinene+ ra Xikwembu.”57 Hikwalaho va huwelela hi marito lama tlakukeke, va tipfala tindleve+ hi mavoko va tsutsumela eka yena hi mianakanyo yin’we.58 Endzhaku ka ku n’wi cukumeta ehandle ka muti,+ va sungula ku n’wi hoxetela hi maribye.+ Hiloko timbhoni+ ti veka tinguvu ta tona ta le handle emilengeni ya jaha leri vuriwaka Sawulo.+59 Kutani va ya emahlweni va hoxetela Stefano hi maribye, yena a kombela a ku: “Hosi Yesu, amukela moya wa mina.”+60 Kutani, a nkhinsama hi matsolo, a huwelela hi rito ra matimba a ku: “Yehovha, u nga va voni nandzu hi xidyoho lexi.”+ Kuteloko a vule sweswo, a etlela eku feni.


text:
Ina u ti ti ziva?
Ngu kutxani Jesu a nga lambisa mkhuwo wo maha sixambanyo?
MLAYO wa Mosi wu ti tumelela vathu ti to ve maha sixambanyo so kari ngu kuwomba mapswi o fana ni awa: “Ni xambanya ngu Txizimu” mwendo “Ni xambanya ngu ditina da Jehovha.” Kambe ka mbimo ya Jesu sixambanyo se i ti mkhuwo ka Vajudha, va ti xambanya ka totshe ti va ti wombako. Vona va ti maha toneto kasiku vathu ve kholwa ti va wombako. Kambe, Jesu a lambisile tximaho txonetxo makhambi mambidi. A wombile tiya: “‘Inna’, a na ve i di ‘Inna’, ‘Ahim-him’ a na ve i di ‘Ahim-him.’”—Matewu 5:33-37; 23:16-22.
Ngu kuya ngu Theological Dictionary of the New Testament, Talmude yi hi vhuna kupfisisa nzila yi ti nga ti tolovelekile ngu yona ka Vajudha kumaha sixambanyo, mwendo kutsanisa ti to mapswi awe ditshuri. Dibhuku diya di txhamusela ti to ngu sihi sixambanyo asi i nga ti sa lisima ni si i nga ti singa sa txilo.
Jesu hi ngene ekha a nga wona mkhuwo wuwa wu di bihile. Ngu txikombiso, m’zivi wa matimu wa Mjudha Flavius Josephus a bhate tiya mayelano ni mtxawa wa wukhongeli awu wu nga ti ti ho ngu mbimo ya Jesu: Vakhongeli vonevo va ti kholwa ti to sixambanyo si bihile kupinda ni kuhemba. Vona va ti wona ti to ngako m’thu a txi xambanya ti to vathu ve kholwa ati a ti wombako, eyo m’thu a ni makuhu. Karingani yimwane ya Vajudha ya dibhuku da Wuzivi wa Sirach, mwendo ya Wutxhumayeli (23:11) yi womba to fana, yi khene: “Awu a zumbelako kuxambanya, a ti tatela makhombo.” Jesu a lambisile kumaha sixambanyo ka timhaka ati i singako ta lisima. Ngako hi txi wombawomba ditshuri, ti na mbi lava ku mbimo yotshe hi xambanya ati hi nga womba ti to ti kholwa ngu vathu.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 3:1-24
3 Lava a va ri vana va Davhida+ lava a velekeriweke vona eHebroni:+ mativula a ku ri Aminoni+ wa Ahinowama+ lowa Muyizriyele,+ wa vumbirhi a ku ri Daniyele wa Abigayele+ lowa Mukarimeli,+2 wa vunharhu a ku ri Absalomu+ n’wana wa Maka,+ n’wana wa Talimayi+ wa nhwanyana lowa hosi ya Gexura,+ wa vumune a ku ri Adoniya+ n’wana wa Hagiti,+3 wa vuntlhanu a ku ri Xefatiya wa Abitali,+ wa vutsevu a ku ri Itereyamu wa Egla,+ nsati wakwe.4 U velekeriwe vana va tsevu eHebroni; naswona u fume kwalaho malembe ya nkombo ni tin’hweti ta tsevu, kasi loko ku ri eYerusalema, u fume malembe ya 33.+5 A ku ri ni lava a velekeriweke vona eYerusalema:+ Ximeya+ na Xobabu+ na Natani+ na Solomoni,+ mune va ri va vana va Bati-xeba+ n’wana wa Amiyele,+6 na Ibehari+ na Elixama+ na Elifalete,+7 na Noga na Nefege na Yafiya,+8 na Elixama+ na Eliyadha na Elifalete,+ va ri kaye,9 vana hinkwavo va majaha va Davhida ku nga hlayiwi vana va majaha va vasati lavatsongo, na Tamari+ makwavo wa vona wa xisati.10 N’wana wa Solomoni a ku ri Rehobuwama,+ n’wana wakwe a ku ri Abiya,+ n’wana wakwe a ku ri Asa,+ n’wana wakwe a ku ri Yehoxafati,+11 n’wana wakwe a ku ri Yehorama,+ n’wana wakwe a ku ri Ahaziya,+ n’wana wakwe a ku ri Yehowaxi,+12 n’wana wakwe a ku ri Amaziya,+ n’wana wakwe a ku ri Azariya,+ n’wana wakwe a ku ri Yohatama,+13 n’wana wakwe a ku ri Akazi,+ n’wana wakwe a ku ri Hezekiya,+ n’wana wakwe a ku ri Manase,+14 n’wana wakwe a ku ri Amoni,+ n’wana wakwe a ku ri Yosiya.+15 Vana va Yosiya, mativula a ku ri Yohanani, wa vumbirhi a ku ri Yoyakimi,+ wa vunharhu a ku ri Sedekiyasi,+ wa vumune a ku ri Xalumu.16 Vana va Yoyakimi a ku ri Yekoniya+ n’wana wakwe, Sedekiyasi n’wana wakwe.17 Vana va Yekoniya loko a ha ri mukhotsiwa a ku ri Salatiyele+ n’wana wakwe18 na Malikirama na Pedaya na Xenezara, Yekamiya, Hoxama na Nedabiya.19 Vana va Pedaya a ku ri Zerubabele+ na Ximeyi; vana va Zerubabele a ku ri Mexulama na Hananiya (na Xelomiti a a ri makwavo wa vona wa xisati);20 na Haxuba na Ohele na Berakiya na Hasadiya, Yuxabi-hesede, va ri ntlhanu.21 Vana va Hananiya a ku ri Pelatiya+ na Yexaya, vana va Yexaya Refaya, vana va Refaya Arinani, vana va Arinani Obadiya, vana va Obadiya Xekaniya;22 vana va Xekaniya, Xemaya, vana va Xemaya, Hatuxi, Igali, Bariya, Neyariya na Xafati, va ri tsevu.23 Vana va Neyariya a ku ri Eliwenayi, Hizikiya na Azirikamu, va ri vanharhu.24 Vana va Eliwenayi a ku ri Hodavhiya, Eliyaxibi, Pelaya, Akubu, Yohanani, Delaya na Anane, va ri nkombo.


text:
APRIL 22, 2013
UNITED STATES
Ku Buluka Ka Tibomo eMarathoni Ya Le Boston
Hi April 15, 2013, tibomo timbirhi ti bulukile ekusuhi ni laha Marathoni ya le Boston yi chaputaka kona naswona ti dlaye vanhu vanharhu ivi ti vavisa va 176. Swiviko swo sungula swi kombise leswaku ku hava Timbhoni ta Yehovha leti vavisekeke. Timbhoni tin’wana ta kwalaho ti pfune lava vavisekeke tanihi leswi ti rhangeke ti fika eka mhangu yoleyo. J. R. Brown, muvulavuleri wa Timbhoni u ri: “Lava vavisekeke swin’we ni mindyangu ya vona hi ehleketa ha vona naswona ha va khongelela. Xikongomelo xa hina i ku va chavelela hi Matsalwa hinkwavo lava khunguvanyisiwaka hi swiendlo swo tano swa madzolonga.”
Media Contact:
International: J. R. Brown, Office of Public Information, tel. +1 718 560 5000


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Vakorinto 11:1-34
11 Mi va vatekeleri va mina, tanihi leswi mina ndzi nga mutekeleri wa Kreste.+2 Kutani ndza mi bumabumela hikuva eka swilo hinkwaswo ma ndzi anakanya naswona ma yi namarhela mindhavuko,+ hilaha ndzi yi hundziseleke hakona eka n’wina.3 Kambe ndzi lava mi tiva leswaku nhloko ya wanuna un’wana ni un’wana i Kreste;+ kasi nhloko ya wansati i wanuna;+ kasi nhloko ya Kreste i Xikwembu.+4 Wanuna un’wana ni un’wana loyi a khongelaka kumbe ku profeta a vehele xo karhi enhlokweni yakwe u tsongahata nhloko+ ya yena;5 kambe wansati un’wana ni un’wana loyi a khongelaka kumbe ku profeta+ a nga funengelanga nchumu enhlokweni u tsongahata nhloko+ ya yena, hikuva swi fana ni loko a ri wansati loyi a byevuleke nhloko.+6 Hikuva loko wansati a nga tifunengeti nchumu, a a tsemete ni misisi; kambe loko wansati a nyuma ku tsemeta misisi kumbe ku yi byevula,+ a a tifunengete.+7 Hikuva wanuna a nga fanelanga a funengeta nhloko ya yena, tanihi leswi a nga xifaniso+ ni ku vangama+ ka Xikwembu; kambe wansati i ku vangama+ ka wanuna.8 Hikuva wanuna a nga humi eka wansati, kambe i wansati la humaka eka wanuna;+9 naswona, ku tlula kwalaho, wanuna a nga tumbuluxeriwanga wansati, kambe i wansati la tumbuluxeriweke wanuna.+10 Hi yona mhaka leyi wansati a faneleke a va ni xikombiso xa vulawuri enhlokweni+ ya yena hikwalaho ka tintsumi.+11 Handle ka sweswo, mayelana ni Hosi wansati a nga vi kona handle ka wanuna, ni wanuna a nga vi kona handle ka wansati.+12 Hikuva tanihi leswi wansati a humaka eka wanuna,+ ni wanuna u kona hikwalaho ka wansati;+ kambe swilo hinkwaswo swi huma eka Xikwembu.+13 Avanyisani hi n’wexe: Xana swa fanela leswaku wansati a khongela Xikwembu a nga funengelanga nchumu?14 Xana ntumbuluko a wu mi dyondzisi leswaku loko wanuna a ri ni misisi yo leha swa n’wi tsongahata;15 kambe loko wansati a ri ni misisi yo leha, swa n’wi vangamisa+ ke? Hikuva u nyikiwe misisi ematshan’weni ya xifunengeto+ xa nhloko.16 Hambiswiritano, loko munhu a vonaka a lwisana ni ntolovelo+ wo karhi, a ha ha ri na wun’wana, kasi ni mavandlha ya Xikwembu a ma ha ri na wun’wana.17 Kambe, hambiloko ndzi mi nyika swiletelo leswi, a ndzi mi bumabumeli, hikuva a mi hlangani hi leswinene kambe mi hlangana+ hi leswo biha ngopfu.18 Hikuva xo sungula eka hinkwaswo, ndzi twa leswaku ku ni ku avana exikarhi ka n’wina,+ loko mi hlengeletana evandlheni; naswona ndza swi kholwa hi mpimo wo karhi.19 Hikuva swi fanerile leswaku ku va ni mimpambukwa+ ni le xikarhi ka n’wina, leswaku ni vanhu lava amukelekaka va vonaka exikarhi ka n’wina.+20 Hikokwalaho, loko mi hlengeletana ndhawu yin’we, a swi koteki ku dya xilalelo+ xa Hosi.21 Hikuva loko mi xi dya, un’wana ni un’wana u dya xilalelo xa yena ka ha ri emahlweni, lerova un’wana u va ni ndlala kambe un’wanyana u va a pyopyiwile.22 Hakunene, mi na tona tindlu to dyela ni ku nwela eka tona, a hi swona ke?+ Kumbe, xana mi ri langutela ehansi vandlha ra Xikwembu ivi mi endla leswaku lava va nga riki na nchumu+ va khomiwa hi tingana? Xana ndzi ta ku yini eka n’wina? Xana ndzi fanele ku mi bumabumela? Eka leswi a ndzi mi bumabumeli.23 Hikuva leswi ndzi swi hundziseleke ni le ka n’wina ndzi swi amukele eka Hosi, leswaku Hosi Yesu, evusikwini+ lebyi a a ta nyiketiwa ha byona u teke xinkwa,24 kuteloko a nkhensile, a xi phema,+ a ku: “Leswi swi vula miri+ wa mina hikwalaho ka n’wina. Tshamani mi ri karhi mi endla leswi leswaku mi ndzi tsundzuka.”+25 A endla hilaha ku fanaka ni hi xinwelo,+ endzhaku ka loko a dye xilalelo, a ku: “Xinwelo lexi xi vula ntwanano+ lowuntshwa hikwalaho ka ngati+ ya mina. Tshamani mi ri karhi mi endla leswi minkarhi hinkwayo loko mi xi nwa leswaku mi ndzi tsundzuka.”+26 Hikuva minkarhi hinkwayo+ loko mi dya xinkwa lexi ni ku nwa xinwelo lexi, mi hambeta mi huwelela rifu+ ra Hosi, yi kondza yi fika.+27 Hikwalaho mani na mani loyi a dyaka xinkwa kumbe ku nwa xinwelo xa Hosi swi nga fanelanga u ta va ni nandzu+ eka miri ni ngati+ ya Hosi.28 Munhu a a sungule a tiyiseka leswaku wa fanelaka endzhaku ka ku tikambisisa,+ kutani hi kona a nga dyaka xinkwa ni ku nwa xinwelo.29 Hikuva loyi a dyaka ni ku nwa, u dya a tlhela a nwa vuavanyisi+ ehenhla ka yena, loko miri a nga wu twisisi.30 Hi yona mhaka leyi vo tala exikarhi ka n’wina va tsaneke ni ku vabya, kasi vo hlayanyana va etlele+ eku feni.31 Kambe loko a hi twisisa leswi hina hi nga swona, a hi nga ta avanyisiwa.+32 Hambiswiritano, loko hi avanyisiwa,+ hi tshinyiwa hi Yehovha,+ leswaku hi nga gweviwi+ ni misava.+33 Hikwalaho, vamakwerhu, loko mi hlengeletana leswaku mi dya,+ rindzanani.34 Loko un’wana a ri ni ndlala, a a dye ekaya,+ leswaku mi nga hlengeletani kutani mi avanyisiwa.+ Kambe timhaka leti seleke ndzi ta ti lulamisa loko ndzi fika kwalaho.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Swivuriso 11:1-31
11 Swikalo leswi kanganyisaka i nchumu lowu nyenyetsaka eka Yehovha,+ kambe xipimo xa ribye lexi hetisekeke xa n’wi tsakisa.2 Xana ku tikukumuxa ku fikile? Kutani tingana ti ta fika;+ kambe vutlhari byi ni lava va titsongahataka.+3 Vutshembeki bya lavo lulama hi byona byi va kongomisaka,+ kambe vukanganyisi bya lava va xengaka byi ta va tekela swilo swa vona.+4 Swilo swa nkoka a swi nge pfuni nchumu hi siku ra ku hlundzuka,+ kambe ku lulama hi kona ku nga ta kutsula eku feni.+5 Ku lulama ka loyi a pfumalaka xisandzu hi kona loku nga ta endla ndlela yakwe yi lulama,+ kambe lowo homboloka u ta wa hi ku homboloka kakwe.+6 Ku tshembeka ka lava va nga vanene hi kona ku nga ta va kutsula,+ kambe lava va xengaka va ta khomiwa hi ku navela ka vona.+7 Loko munhu wo homboloka a fa, ntshembo wakwe wa hela;+ hambi ku ri ku langutela loku nga ni matimba ku herile.+8 Lowo lulama hi loyi a ponisiweke emaxangwini,+ naswona lowo homboloka wa ta ematshan’weni yakwe.+9 Loyi a nga mugwinehi u lovisa munhu-kulobye hi nomu wakwe,+ kambe lavo lulama va ponisiwa hi ku lulama.+10 Muti wu tala hi ntsako hikwalaho ka vunene bya lavo lulama,+ kambe loko lavo biha va fa ku va ni ku huwelela ka ku tsaka.+11 Muti wa tlakusiwa hikwalaho ka nkateko wa lavo lulama,+ kambe wa hirimuxiwa hikwalaho ka nomu wa lavo homboloka.+12 Loyi a nga ni mbilu yo hunguka u langutele munhu-kulobye ehansi,+ kambe munhu wa ku twisisa lokukulu u tshama a miyerile.+13 Loyi a famba-fambaka a lumbeta+ hi yena la funungulaka xihundla,+ kambe loyi a tshembekeke emoyeni u funengeta mhaka.+14 Loko ku nga ri na nkongomiso wa vutshila, vanhu va wa;+ kambe ku ni ku ponisiwa laha ku nga ni vatsundzuxi vo tala.+15 Munhu a swi nge n’wi fambeli kahle hikuva u endle xitiyisekiso ni mufambi,+ kambe loyi a vengaka ku qhavula a nge karhatiwi hi nchumu.16 Wansati wo xonga hi loyi a kumaka ku vangama;+ kambe loko ku ri vaxanisi va tihanyi, va kuma rifuwo.17 Munhu la nga ni musa wa rirhandzu u tirhisana ni moya-xiviri wakwe hi ndlela leyi vuyerisaka,+ kambe munhu wa tihanyi u tisa khombo emirini wakwe.+18 Lowo homboloka u endla tihakelo ta vunwa,+ kambe loyi a byalaka ku lulama, u kuma tihakelo ta ntiyiso.+19 Loyi a yimelaka ku lulama a tiyile u le ndleleni ya vutomi,+ kambe loyi a landzelelaka swo biha u le ndleleni ya rifu rakwe.+20 Lava hombolokeke embilwini i nchumu lowu nyenyetsaka eka Yehovha,+ kambe lava pfumalaka xisandzu endleleni ya vona va n’wi tsakisa.+21 Hambileswi voko ri nga ra voko, munhu wo biha a nge poni ku xupuriwa;+ kambe vana va lavo lulama va ta baleka.+22 Wansati wo saseka kambe a fularhela leswinene u fana ni xingwavila xa nsuku enhompfini ya nguluve.+23 Kunene ku navela ka lavo lulama ku lulamile;+ ntshembo wa lavo homboloka i ku hlundzuka.+24 U kona la hangalasaka kambe a engeteriwaka;+ ni loyi a tlhentlhaka eka leswo lulama, kambe swi n’wi vangelaka ku pfumala ntsena.+25 Moya-xiviri lowu hananaka wu ta nonisiwa,+ ni loyi a cheletaka van’wana mahala na yena u ta cheletiwa mahala.+26 Loyi a alaka ni mavele—vaaki va ta n’wi sandza, kambe ku ni nkateko enhlokweni ya loyi a pfumelaka leswaku ma xaviwa.+27 Loyi a lavaka leswinene u ta hambeta a lava vunene;+ kambe loko ku ri loyi a lavisisaka swo biha, swi ta n’wi wela.+28 Loyi a tshembaka rifuwo rakwe—u ta wa;+ kambe lavo lulama va ta hluka kukota switluka.+29 Loko ku ri loyi a tisaka khombo endlwini yakwe,+ u ta kuma mheho;+ naswona xiphukuphuku xi ta va nandza wa munhu la tlhariheke embilwini.30 Mihandzu ya munhu wo lulama i murhi wa vutomi,+ naswona loyi a tikumelaka mimoya-xiviri u tlharihile.+31 Waswivo! Lowo lulama—u ta kuma hakelo emisaveni.+ Swi ta va tano ngopfu eka lowo homboloka ni mudyohi!+


text:
DYONDZO 51
Nhenha Ya Nyimpi Ni Xinhwanyatana
Etikweni ra Siriya, a ku ri ni xinhwanyatana xa Muisrayele lexi a xi ri ekule ni le kaya. A xi hambanisiwe ni ndyangu wa ka vona hi masocha ya Vasiriya naswona sweswi a xi ri nandza wa nsati wa Namani loyi a a ri murhangeri wa masocha. Xinhwanyatana lexi a xi gandzela Yehovha hambiloko vanhu lava a xi tshama na vona a va nga n’wi gandzeli.
Namani a a ri ni vuvabyi bya nhlonge lebyi nga tsakisiki naswona a a tshama a ri karhi a twa ku vava. Xinhwanyatana lexi a xi swi lava ku n’wi pfuna. Xi byele nsati wa Namani xi ku: ‘Ndzi tiva munhu loyi a nga tshungulaka nuna wa wena. Le Israyele ku ni muprofeta wa Yehovha la vuriwaka Elixa. A nga tshungula nuna wa wena.’
Nsati wa Namani u byele nuna wakwe leswi xinhwanyatana lexi xi n’wi byeleke swona. Namani a a tiyimiserile ku endla xin’wana ni xin’wana, kutani u ye ekaya ka Elixa eIsrayele. Namani a a lava leswaku Elixa a n’wi amukela tanihi munhu wo hlawuleka. Kambe ematshan’weni ya leswaku a vulavula na yena hi ku kongoma, Elixa u rhume nandza wakwe ku ya xeweta Namani ni ku n’wi byela rungula leri nge: ‘Famba u ya hlamba ka nkombo eNambyeni wa Yordani. Kutani u ta hola.’
Namani a a hele matimba swinene. U te: ‘A ndzi anakanya leswaku muprofeta loyi u ta ndzi tshungula hi ku vitana Xikwembu xakwe ivi a tshambulutela mavoko yakwe eka mina. Ematshan’weni ya sweswo, u ndzi byela leswaku ndzi ya hlamba enambyeni lowu wa le Israyele. Hi ni milambu yo antswa eSiriya. Ha yini ndzi nga yi eka yona?’ Namani u hlundzukile ivi a huma ekaya ka Elixa.
Malandza ya Namani ma n’wi pfune leswaku a anakanyisisa kahle. Ma te: ‘Xana a wu nge endli xin’wana ni xin’wana leswaku u hola? Leswi muprofeta loyi a ku byelaka leswaku u swi endla swa olova swinene. Ha yini u nga swi endli?’ Namani u ma yingisile. U ye eNambyeni wa Yordani kutani a fika a nghena ematini ka nkombo. Endzhaku ka loko a nghene ka nkombo, Namani u hume ematini a horile. A a tsakile swinene naswona u tlhele a ya khensa Elixa. Namani u te: ‘Sweswi ndza swi tiva leswaku Yehovha i Xikwembu xa ntiyiso.’ U anakanya leswaku xinhwanyatana xa Muisrayele xi titwe njhani loko Namani a vuya a horile?
“Wena u endle leswaku milomu ya swihlangi ni tincece yi ku dzunisa.”—Matewu 21:16


text:
Ntima
Ntima i muhlovo wa xinyami, lowu vangiwaka hi kupfumaleka kumbe ku koka rivoningo hinkwaro.[1] Muhlovo lowu hakanyingi wu yimela xinyami, kasi muhlovo wo basa wu yimela rivoningo.[2]
Mafurha ya muchini wo tsala, ya muvala wa ntima matirhisiwa ngopfu ku pfapfarhuta tibuku, maphephahungu na man'wana matsalwa hikwalaho ka leswi muhlovo wa ntima wu vonakaka ngopfu eka phepha ro basa. Thlandla-kambirhi, maletere ya muhlovo wa ntima hiwona matirhisiwaka ngopfu eka tikhompuyuta to tala.[3] Kasi wuthlela wutirhisiwa kuhlanganisa na mihlovo ya Wasi-wa lwandle na Halandi ku endla mihlovo yo dzindza.
Muhlovo wa ntima na wo basa, yitirhisiwa ngopfu ku hlamusela ku hambana, kufana na ntiyiso na ku Honisa, Vunene na vubihi, "Nguva ya xinyami" na "Nguva ya rivoningo". Kusukela eka nguva ya lexikarhi muhlovo wa ntima wu voniwa tani hi muhlovo wo chaviseka na vulawuri, hiswona leswi endleke leswaku kufikela namunthla Va-avanyisi na va Majistreti va ha ambala sw'ambalo swa muhlovo lowu.[2]
Muhlovo wantima i wun'wana wa mihlovo yo sungula leyi a yitirhisiwa hi vanhu vakhala lava ava tshama emabakwini. Hi lembe-xidzana ra vu 14, wusungule ku mbariwa hi vale vuhosini, vafundhisi, Va-avanyisi na va tirhi va mfumo etindzhawini to tala ta tiko-nkulu ra Yuropa. Wuthlele wuva muhlovo lowu mbariwaka hi vathlokovetseri va vanghezi, van'wamabindzu na vafumi eka lembe-xidzana ra vu 19, naswona wutirhisiwa ngopfu eka ma ambalele ya lembe-xidzana ra vu 20.[2]
Eka mfumo wa Varhoma, wuve muhlovo wa vakhandli vanhlonge, naswona wuthlela wu yelanisiwa na rifu, vubihi na vuloyi. Hikuya hi swivutisa mani e matikweni-nkulu ya Yuropa na Amerikha wa le N'walungu, imuhlovo lowu yelanisiwaka na vakhandli va nhlonge, Makumo, Swihundla, Masaramusi, Matimba, Madzolonga, Vuhomboloki, na Ximfumo.[4]
Minthsaho[Lulamisa | edit source]
- ↑ "Definition of achromatic". Free Dictionary. Retrieved August 30, 2015.
- ↑ 2.0 2.1 2.2 Heller 2009, pp. 105–26.
- ↑ Heller, Eva, Psychologie de la couleur – effets et symboliques (2009), p. 126
- ↑ Eva Heller (2000), Psychologie de la couleur – effets et symboliques, pp. 105–27.


text:
NHLOKOMHAKA YA XIFUNENGETO | BIBELE YI RI YINI HI VUTOMI NI RIFU?
Leswi Bibele Yi Swi Vulaka Hi Vutomi Ni Rifu
Loko hi hlaya buku ya Bibele ya Genesa, hi dyondza leswaku Xikwembu xi byele munhu wo sungula Adamu xi ku: “U nga ha tidyela u eneriseka eka murhi wun’wana ni wun’wana wa ntanga. Kambe loko ku ri murhi wa ku tiva leswinene ni leswo biha u nga tshuki u wu dya hikuva siku u nga ta wu dya, u ta fa hakunene.” (Genesa 2:16, 17) Marito lawa ma swi veka erivaleni leswaku loko Adamu a lo yingisa xileriso xa Xikwembu, a ta va a nga fanga kambe a ta ya emahlweni a hanya entangeni wa Edeni.
Lexi twisaka ku vava, ematshan’weni yo hlawula ku yingisa Xikwembu kutani a hanya hilaha ku nga heriki, Adamu u hlawule ku honisa xileriso xexo hi ku dya muhandzu lowu a nyikiweke wona hi nsati wakwe lowu Xikwembu a xi va byele leswaku va nga wu dyi. (Genesa 3:1-6) Ninamuntlha ha ha langutana ni vuyelo bya ku nga yingisi ka Adamu. Muapostola Pawulo u hlamusela mhaka leyi hi ndlela leyi: “Tanihi leswi xidyoho xi ngheneke emisaveni hi munhu un’we, ni rifu hikwalaho ka xidyoho, xisweswo rifu ri tlulele vanhu hinkwavo hikuva hinkwavo va dyohile.” (Varhoma 5:12) “Munhu un’we” loyi a ku ri Adamu. Kambe, xana Adamu u dyohe hi ku endla yini naswona ha yini xigwevo xa kona ku ve rifu?
Adamu u dyohe loko a hlawula ku nga xi yingisi xileriso xa Xikwembu hi vomu. (1 Yohane 3:4) Naswona hakelo ya xidyoho i rifu, hilaha Xikwembu xi byeleke Adamu hakona. Loko Adamu ni vana vakwe lava a a ta na vona a va yingise xileriso xa Xikwembu, a va nga ta va ni xidyoho naswona a va nga ta fa. Xikwembu xi tumbuluxe vanhu leswaku va hanya hilaha ku nga heriki.
A swi kanakanisi leswaku rifu ri “tlulele vanhu hinkwavo,” hilaha Bibele yi vulaka hakona. Kambe, xana ku ni nchumu wun’wana lowu yaka emahlweni wu hanya loko hi fa? Vanhu vo tala va nga vula leswaku nchumu wolowo, lowu vuriwaka moya a wu fi. Hambiswiritano, leswi swi fana ni loko hi vula leswaku Xikwembu xi hembele Adamu. Hi ndlela yihi? Hikuva loko nchumu wo karhi wu ya emahlweni wu hanya loko hi file, swi vula leswaku rifu a hi hakelo ya xidyoho, hilaha Xikwembu xi vuleke hakona. Bibele yi ri: “[A swi koteki] leswaku Xikwembu xi hemba.” (Vaheveru 6:18) Entiyisweni, i Sathana loyi a hembeke loko a byela Evha a ku: “Entiyisweni mi nga ka mi nga fi.”—Genesa 3:4.
Sweswo swi endla leswaku hi tivutisa xivutiso lexi nge, loko dyondzo ya leswaku moya a wu fi ku ri mavunwa, kahlekahle ku endleka yini loko munhu a file?
BIBELE YI VEKA TIMHAKA ERIVALENI
Rungula leri nga eka Genesa ri ri: “Yehovha Xikwembu a vumba munhu hi ntshuri wa misava ni ku huhutela ku hefemula ka vutomi etinhompfini takwe, hiloko munhu a va moya-xiviri lowu hanyaka.” Xiga lexi nge “moya-xiviri lowu hanyaka” xi hundzuluxeriwe ku suka eka rito ra Xiheveru leri nge ne’phesh, * leri hi ku kongoma ri vulaka “xivumbiwa lexi hefemulaka.”—Genesa 2:7.
Bibele yi swi veka erivaleni leswaku vanhu a va vumbiwanga va ri ni moya lowu nga fiki. Ku ri na sweswo, munhu un’wana ni un’wana i “moya-xiviri lowu hanyaka.” Hi yona mhaka, hambiloko wo lava eBibeleni yin’wana ni yin’wana a wu nge ku kumi laha yi tirhisaka xiga lexi nge “moya lowu nga fiki.”
Leswi Bibele yi nga vuliki leswaku vanhu va ni moya lowu nga fiki, ha yini vukhongeri byo tala byi dyondzisa leswi hambaneke? Leswaku hi kuma nhlamulo ya xivutiso lexi a hi kambisiseni leswi endlekeke le Egipta.
DYONDZO YA VUHEDENI YI HANGALAKA
Herodotus, n’wamatimu wa Mugriki loyi a hanyeke eka lembexidzana ra vuntlhanu B.C.E., u vule leswaku Vaegipta i vanhu “vo sungula lava teke ni mhaka ya leswaku moya wa munhu a wu fi.” Kasi Vababilona va khale na vona va seketele mhaka ya leswaku moya wa munhu a wu fi. Loko Alexander Lonkulu a hlule matiko ya le Middle East hi 332 B.C.E., tidyondzo ta Magriki se a ti dumile naswona hi ku hatlisa ti hangalake ni Mfumo hinkwawo wa Magriki.
A wu nge yi kumi ndzimana ya Bibele leyi tirhisaka xiga lexi nge “moya lowu nga fiki”
Hi lembexidzana ro sungula C.E., mintlawa yimbirhi ya vukhongeri ya mimpambukwa ya Vayuda, ku nga Vaessene ni Vafarisi, yi dyondzise leswaku moya wa munhu wu ya emahlweni wu hanya loko miri wu fa. The Jewish Encyclopedia yi ri: “Vayuda va sungule ku tshemba dyondzo ya leswaku moya a wu fi loko va sungule ku dyondza tidyondzo ta Magriki leti a ti sekeriwe eka dyondzo ya Plato.” Hilaha ku fanaka, n’wamatimu wa Muyuda Josephus, la hanyeke eka lembexidzana ro sungula u hlamusele leswaku dyondzo leyi a yi humi eka Matsalwa yo Kwetsima kambe eka “tidyondzo ta Magriki,” ku nga dyondzo leyi Josephus a yi tekeke yi sekeriwe eka mintsheketo.
Loko tidyondzo leti ta Magriki ti ya ti duma, vanhu lava a va tivula Vakreste na vona va sungule ku pfumela eka tidyondzo leti. N’wamatimu Jona Lendering, u vule leswaku “dyondzo ya Plato ya leswaku moya wa hina wu tshame wu hanya endhawini yo antswa naswona sweswi wu hanya endhawini leyi biheke swinene yi ve xiphemu xa dyondzo ya Vukreste.” Kutani, dyondzo leyi ya vuhedeni ya leswaku moya a wu fi yi sungule ku dyondzisiwa etikerekeni ta “Vukreste” naswona yi ve dyondzo ya nkoka eka ripfumelo ra vona.
“NTIYISO WU TA MI NTSHUNXA”
Hi lembexidzana ro sungula, muapostola Pawulo u nyikele xitsundzuxo lexi nge: “Marito lama huhuteriweke ma vula hilaha ku tiyeke leswaku eminkarhini yo hetelela van’wana va ta wa eripfumelweni, va nyikela nyingiso eka marito yo hambukisa lama huhuteriweke ni le tidyondzweni ta madimona.” (1 Timotiya 4:1) Hakunene marito lawa i ntiyiso! Dyondzo ya leswaku moya wa munhu a wu fi i yin’wana ya “[tidyondzo] ta madimona.” Bibele a yi yi seketeli dyondzo leyi naswona yi huma eka tidyondzo ta vuhedeni ta vukhongeri bya khale.
Lexi tsakisaka, Yesu u te: “Mi ta tiva ntiyiso, kutani ntiyiso wu ta mi ntshunxa.” (Yohane 8:32) Loko hi va ni vutivi lebyi kongomeke bya ntiyiso wa Bibele, ha ntshunxeka eka tidyondzo leti hlundzukisaka Xikwembu ni mikhuva leyi endliwaka hi vukhongeri byo tala namuntlha. Ku engetela kwalaho, ntiyiso lowu nga eRitweni ra Xikwembu wu ta hi ntshunxa eka mindhavuko ni mihivahivani leyi fambisanaka ni rifu.—Vona bokisi leri nge “ Lava Feke Va Kwihi?”
Muvumbi wa hina a a nga hi vumbelanga leswaku hi hanya malembe ya 70 kumbe 80 emisaveni kutani hi hundzela ku ya hanya endhawini yin’wana hilaha ku nga heriki. Xikongomelo xakwe a ku ri leswaku vanhu va hanya hilaha ku nga heriki laha misaveni tanihi vana vakwe lava yingisaka. Xikongomelo lexi xi kombisa ndlela leyi Xikwembu xi hi rhandzaka ha yona naswona xi ta hetiseka. (Malakiya 3:6) Mupisalema loyi a huhuteriweke u te: “Lavo lulama va ta dya ndzhaka ya misava, va ta tshama eka yona hi masiku.”—Pisalema 37:29.
^ ndzim. 9 Tibibele tin’wana to tanihi ya Mahungu lamanene, ti hundzuluxele rito ne’phesh hi marito lama nge “xivumbiwa lexi hanyaka.”


text:
Loko bubutsa ri gonyisa matimba
Loko xihuhuri xi ntlhantlha hinkwaswo
Loko mahlo ya ku ya khanisa mihloti
I nkarhi, tsundzuka yena.
Loko switsundzuxo swa ku swi ri mungwini
Loko miehleketo ya ku yi hlulekile
Loko swa ku swi gedzisiwa-gedzisiwa
I nkarhi, tsundzuka yena.
Loko vanghana va ku papalata
Loko gome ri ringela mbilwini ya ku
Loko swivavi swi tshovelela swirho swa ku
I nkarhi, tsundzuka yena.
Loko u famba ni vunonohwi gondzweni
Loko swindzingwa-ndzingwana swi hlometela
Loko vukhongeri ni ripfalo swi leva ku mbundzuka
I nkarhi, tsundzuka yena.
Masana, mapapa, vuphumeri kumbe ku vonakala,
Mahlamba-ndlopfu, kumbe vungumeri bya munyama
Hambi u dya, swe moo! Vuxaniseki ku ri hava
Na kona, tsundzuka yena.
Hi P.E. Ntsanwisi


text:
Ku Pfuna eMugangeni
KU PFUNA EMUGANGENI
Ku Pfuna Vana Va Xikolo Leswaku Va Humelela eThailand
Timbhoni ta Yehovha ti pfune vana va xikolo eThailand leswaku va humelela. Vafambisi va swikolo, vadyondzisi ni vatswari va te yini?
KU PFUNA EMUGANGENI
Ku Pfuna Vana Va Xikolo Leswaku Va Humelela eThailand
Timbhoni ta Yehovha ti pfune vana va xikolo eThailand leswaku va humelela. Vafambisi va swikolo, vadyondzisi ni vatswari va te yini?
Timbhoni Ta Yehovha Ta Le Hungary Ti Bumabumeriwa Hikwalaho Ka Mphalalo Lowu Ti Wu Endleke Loko Ku Ri Ni Ndhambi
Nkova wa Danube wu tale hi ndlela leyi a wu nga si tshama wu tarisa xiswona. Timbhoni ta Yehovha ti pfune ku sivela ndhambi laha a ti kongomisiwa hi vatirhelamfumo va kwalaho.
Munhu Loyi A Tirhaka Ku Timela Ndzilo Loyi Hi Siku Rero A A Nga Tirhi U Ponise Vanhu
Serge Gerardin loyi a tirhaka ku timela ndzilo, loyi a nga Mbhoni ya Yehovha eFurwa, u hatle a ya pfuna eka mhangu kutani a ponisa vanhu.
Timbhoni Ta Yehovha Ti Bumabumeriwa Hikwalaho Ko Pfuna Vakhotsiwa
Hi wihi ntirho lowunene lowu endliweke hi Timbhoni ta Yehovha ta kaye ekhotsweni lerikulu ra vahlapfa le Australia?
JW.ORG Yi Pfuna Vanhu Leswaku Va Antswisa Vutomi Bya Vona
Vanhu vo huma etindhawini to hambanahambana va vula ndlela leyi switsundzuxo leswi sekeriweke eBibeleni leswi nga eka jw.org swi va pfunaka ha yona ku antswisa vutomi bya vona.
Timbhoni Ta Yehovha Ti Dyondzisa Vatswari Ni Vana Ku Tisirhelela Eka Vanhu Lava Xanisaka Van’wana Hi Timhaka Ta Masangu
Timbhoni ta Yehovha ti ni makume ya malembe ti ri karhi ti kandziyisa ti tlhela ti fambisa rungula leri pfunaka mindyangu leswaku yi va ni vuxaka lebyinene.
Ku Hlula Xihlawuhlawu Hi Ku Tirhisa Dyondzo Ya Bibele
Timbhoni ta Yehovha ti tshemba leswaku tinxaka hinkwato ta vanhu ta ringana emahlweni ka Xikwembu.
Xidzedze Xi Hlasele ePhilippines—Ripfumelo Ri Hlula Maxangu
Lava poneke va hlamusela leswi humeleleke endzhaku ka loko Xidzedze Lexikulu xa Haiyan xi hlaserile.
Ndhambi eAlberta
Timbhoni ta Yehovha ti va phalale njhani vanhu lava hlaseriweke hi ndhambi eAlberta, le Canada?
Buku Leyi Nge Timhaka Ta Bibele Yi Tirhisiwa eXikolweni
Buku Yanga Ya Timhaka Ta Bibele yi le ku pfuneni ka vana va magidi eswikolweni swa le Philippines, lava vulavulaka ririmi ra Xipangasina. Xana yi va pfuna njhani?
Ku Ponisiwa Ka Munhu Loyi A A Lava Ku Tidlaya Eka Sky Tower
Mbhoni ya Yehovha leyi nga ni malembe ya 80, yi pfune wanuna un’wana loyi a a lava ku ticukumetela ehansi ku suka eka muako wa Sky Tower eAuckland, le New Zealand.
Ku Pfuna Vabohiwa
Vona ndlela leyi dyondzo ya Bibele yi fikelelaka timbilu ta vabohiwa ni ku cinca vutomi bya vona ha yona.
Va Pfuniwile Leswaku Va Nga Tidlayi
Timhaka ta xiviri leti humaka emisaveni hinkwayo ta chavelela ni ku nyika ntshembo.
“Mi Swikombiso Leswinene Hakunene!”
Endzhaku ka loko ndhambi leyikulu ni ku khuluka ka misava swi hlasele doroba rin’wana eItaly, vatirhi va ku tirhandzela vo mphalala va suse ndzhope ni thyaka.
Timbhoni Ta Yehovha Ti Pfuna Swivochwa Hi Tlhelo Ra Moya
Timbhoni ta Yehovha ti swi fikelela njhani swivochwa leswi lava mpfuno hi tlhelo ra moya emakhotsweni?
Vanhu Va Magidi Va Dyondza Ku Hlaya Ni Ku Tsala
Hlaya mintokoto ya vanhu lava humaka ematikweni ya misava lava vuyeriweke hi titlilasi to dyondza ku hlaya ni ku tsala leti hleriweke hi Timbhoni ta Yehovha.
Vhidiyo Yo Koma: Ku Phalala Lava Hlaseriweke Hi Xidzedze Xa Sandy
—Ku Kombisa Rirhandzu Hi Swiendlo
Hlalela xiviko xa ndlela leyi Timbhoni ta Yehovha ti va khathaleleke ha yona vagandzeri-kulobye ni van’wana endzhaku ka xidzedze lexi onheke ngopfu.
Ku Suka eKhotsweni Ku Ya eVuton’wini Lebyinene
Donald, khale ka mubohiwa, u hlamusela ndlela leyi Bibele yi n’wi pfuneke ha yona leswaku a tiva Xikwembu, a cinca mahanyelo ya yena naswona a va nuna lonene.
Ku Hundzula Vutomi Bya Xivochwa Ha Xin’we
Timbhoni ta Yehovha eSpain ti dyondza Bibele ni swivochwa swa kwalomu ka 600. Twana ndlela leyi dyondzo yoleyo yi hundzuleke vutomi bya xivochwa xin’wana ha yona.
Timbhoni Ta Yehovha Ti Kuma Sagwadi Hikwalaho Ko Sirhelela Mbango
Tindhawu to kandziyisela ta Timbhoni ta Yehovha eMexico ti kume xitifiketi xa Clean Enterprise malembe ya nkombo hi ku landzelelana.
Loko Ku Ri Ni Mhangu, Rirhandzu Ri Hi Susumetela Ku Teka Goza
Ematikweni yo tala swinene, Timbhoni ta Yehovha ta phalala loko ku ri ni xilaveko.


text:
Buku Leyi U Nga Yi Tshembaka—Xiyenge 7
Mfumo Wa Vunkombo Lowu Nga Ni Matimba eMisaveni Hinkwayo
Lexi i xihloko xo hetelela eka swihloko swa nkombo swa ntlhandlamano swa magazini wa “Xalamuka!” leswi vulavulaka hi mimfumo ya nkombo ya misava ya matimba ya le matin’wini ya Bibele. Swi tsaleriwa ku kombisa leswaku Bibele ya tshembeka nileswaku yi huhuteriwe hi Xikwembu naswona yi ni rungula leri nyikaka ntshembo, ku nga ku herisiwa ka maxangu lama vangiwaka hi ku fuma ka vanhu hi ndlela yo biha.
HI HANYA enkarhini wa nkoka––ku nga nkarhi wa mfumo wa vunkombo lowu nga ni matimba emisaveni hinkwayo lowu Bibele yi profeteke ha wona. Tlhandlakambirhi, mfumo lowu hi wona ntsena lowu hlamuseriweke kahle hi vuprofeta bya Bibele, leyin’wana ya tsevu leyi hundzeke yi katsiwile ematin’wini ya Bibele. Malunghana ni mimfumo ya nkombo kumbe “tihosi,” Bibele yi profetile: “Ku ni tihosi ta nkombo: ta ntlhanu ti wile, yin’wana yi kona, leyin’wanyana a yi si fika, kambe loko yi fika yi ta fanela ku tshama nkarhinyana wo koma.” *—Nhlavutelo 17:10.
Endzhaku ka malembe ya 1 900, loko marito wolawo ma tsariwile, “tihosi,” ta ntlhanu eka ta nkombo kumbe mimfumo ya tipolitiki ‘a yi hluriwile.’ Mimfumo ya kona a ku ri Egipta, Asiriya, Babilona, Meda-Peresiya na Grikiya. Rito leri nge “yin’wana yi kona” ri kombetela eka mfumo wa Rhoma. Kambe mfumo wa Rhoma a wu ta tshama nkarhinyana. A ku ta va ni mfumo wun’wana kambe vuprofeta byi te: ‘Lowun’wanyana a wu si fika.’ Vuprofeta bya Bibele a byi tiyisile, ‘mfumo’ wa vunkombo wu hetelele wu fuma misava! Xana mfumo lowu a wu ta tikombisa wu ri yini? Xana a wu ta fuma hilaha ku nga heriki? Loko swi nga ri tano, xana a wu ta lovisiwa njhani naswona rini? Bibele ya hi hlamusela.
Vuprofeta Lebyi Tshembekaka
Mfumo wa vunkombo wu sungule ku vonaka loko Nghilandi ri va ni matimba swinene en’walungu vupela-dyambu bya Mfumo wa Rhoma. Ku sukela hi va-1760, tiko leri ra le swihlaleni ri ve Mfumo wa matimba wa Britain. Mfumo wa Britain wu hambete wu va ni rifuwo ro tala ni matimba swinene naswona hi lembe-xidzana ra vu-19, a ku ri wona lowu a wu fuwe swinene ni lowu nga ni matimba emisaveni hinkwayo. Buku yin’wana ya tinhlamuselo yi vula leswaku “Mfumo wa Britain a wu ri mfumo lowukulu swinene emisaveni hinkwayo. A wu katsa vaaka-tiko lava ringanaka 372 wa timiliyoni naswona a wu aname tikhilomitara leti tlulaka 28 wa timiliyoni.”
Hambiswiritano, nyimpi yo sungula ya misava (1914-1918) yi susumetele Britain leswaku yi aka xinghana xo hlawuleka na United States, tiko leri a ri lawuriwa hi tiko rin’wana ra matimba. Vuyelo byi ve byihi? Mfumo wa Britain wu endle ntwanano ni Mfumo wa Manghezi ni Maamerika, ku nga mfumo lowu a wu ri ni matimba emisaveni hinkwayo, lowu a wu xiximeka naswona wu fumeke ku ta fika namuntlha.—Vona bokisi leri nge “Ntwanano Wa Nkoka.”
Vuprofeta lebyi nga eka Nhlavutelo 17:10 byi fambisana ni vuprofeta byin’wana lebyi nga ebukwini ya Daniyele. Daniyele u tsale malunghana ni “xifaniso xin’wana lexikulu” lexi Nebukadnetsara hosi ya Babilona a xi voneke exivonweni lexi a kombiweke xona hi Xikwembu. (Daniyele 2:28, 31-43) Daniyele u hlamusele hosi leswaku swiphemu swa miri wa xifaniso a swi yimela ntlhandlamano wa mimfumo ya tipolitiki leyi sunguleke hi Babilona mfumo wa misava wa matimba wa hi nkarhi wolowo. (Egipta na Asiriya se a ti fumile ti tlhela ti hluriwa.) Sweswi matimu ma tiyisekisa leswi landzelaka:
Nhloko ya nsuku yi yimela Mfumo wa Babilona.
Xifuva ni mavoko swa silivhere swi yimela mfumo wa Meda-Peresiya.
Khwiri ni masenge swa koporo swi yimela mfumo wa khale wa Grikiya.
Milenge ya nsimbi yi yimela Mfumo wa Rhoma.
Swikunwana leswi nga mpfangano wa nsimbi ni vumba, swi fanekisela ku nga twanani ka tipolitiki ni tihulumendhe hi nkarhi wa ku fuma ka Mfumo wa misava wa Manghezi ni Maamerika.
Hi ku ya Nhlavutelo 17:10, mfumo wa vunkombo lowu nga ni matimba emisaveni hinkwayo wu “fanela ku tshama nkarhinyana.” Wu ta fuma nkarhi wo tanihi kwihi? Xana u wu ta herisiwa njhani emisaveni? Naswona ku ta endleka yini endzhaku ka sweswo? Daniyele u hi pfule mahlo leswaku hi twisisa swivutiso leswi.
Ntshembo Lowu U Nga Pfumelaka Eka Wona
Endzhaku ka loko Daniyele a hlamusele xifaniso lexi se xi boxiweke, u tsale a ku: “Ribye ri phemeka, ku nga ri hi mavoko, kutani ri ba xifaniso emikondzweni ya xona ya nsimbi ni ya vumba, ri xi pfotlosa.” (Daniyele 2:34) Xana xivono lexi, lexi chavisaka xi yimela yini?
Daniyele u ya emahlweni a ku: “Emasikwini [yo hetelela] ya tihosi teto Xikwembu xa le tilweni xi ta veka mfumo lowu wu nga ta ka wu nga lovisiwi. Mfumo lowu wu nga ka wu nga hundziseriwi eka vanhu van’wana. Wu ta pfotlosa kutani wu herisa mimfumo leyi hinkwayo, kambe wona wu ta tshama hilaha ku nga riki na makumu.” * (Daniyele 2:44, 45) Xiya tinhla leti ta nkoka:
Mfumo lowu hlulaka lowu yimeriwaka hi ribye lerikulu, wu “simekiwe hi Xikwembu” ku nga ri hi “mavoko” ya munhu. Hikokwalaho, swa fanela ku va wu vuriwa Mfumo wa Xikwembu.
Mfumo wa Xikwembu “wu ta pfotlosa” mimfumo hinkwayo ya vanhu, ku katsa ni mfumo wa vunkombo lowu nga ni matimba emisaveni hinkwayo. Ha yini? Hikuva mimfumo hinkwayo yi ta ala ku lahla thawula naswona yi ta lwa ni Xikwembu eka nyimpi leyikulu yo hetelela endhawini yo fanekisela leyi vuriwaka Har–Magedoni kumbe Armagedoni. Bibele yi swi veka erivaleni leswaku nyimpi leyi yi ta katsa ‘tihosi ta misava hinkwayo leyi akiweke.’—Nhlavutelo 16:13, 14, 16.
Ku hambana ni tihulumendhe ta vanhu leti fumaka nkarhinyana, ku katsa ni mfumo wa vunkombo lowu nga ni matimba emisaveni hinkwayo, Mfumo wa Xikwembu ‘wu nga ka wu nga lovisiwi.’ Nakambe wu ta fuma misava hinkwayo.—Daniyele 2:35, 44.
Ku lovisiwa ko hetelela ka lava kanetanaka ni Xikwembu ku ta va ku hetiseka ka vuprofeta lebyi nga eka Genesa 3:15, lebyi boxiweke eka xihloko xo sungula xa swihloko leswi swa ntlhandlamano. Mbewu ya wansati, ku nga Yesu Kreste yi ta pfotlosa nyoka yo fanekisela, ku nga Sathana ni mbewu yakwe. (Vagalatiya 3:16) Mbewu ya Sathana yi katsa vanhu hinkwavo lava tekeleleke tindlela takwe to biha ni lava hlohlotelaka moya wo tifuma hi ku ala ku fumiwa hi Xikwembu na Kreste.—Pisalema 2:7-12.
Leswi swi hi yisa eka swivutiso swa nkoka swinene: Xana ku lovisiwa koloko ko hetelela ku ta endleka rini? Xana “ribye”—Mfumo wa Xikwembu—wu ta yi herisa rini mimfumo ya vanhu? Bibele yi hlamula xivutiso xexo hi “xikombiso” lexi nga ta komba masiku ya makumu.—Matewu 24:3.
Ku Xiya “Xikombiso”!
Xikombiso xo hetelela xi katsa, “ku tsekatseka lokukulu ka misava,” “mintungu,” ni ku “kayivela ka swakudya.” (Luka 21:10, 11; Matewu 24:7, 8; Marka 13:8) Nakambe leswi nga ta fungha “masiku yo hetelela” ku ta va ku tsandzeka ka vanhu ku hanya hi milawu ya Xikwembu ya mahanyelo ni ku xi gandzela emisaveni. (2 Timotiya 3:1-5) Xana “swilo leswi hinkwaswo” swi endlekile? (Matewu 24:8) Ina, leswi hi swona swi endlaka leswaku vanhu va chava vumundzuku. Phepha-hungu ra The Globe and Mail ri te: “Vanhu van’wana lava xiximiwaka lava nga vativi va sayense ni vutomi bya vanhu va vule leswaku vanhu va ta herisiwa hi ndlela yo chavisa.”
Hambiswiritano, ntiyiso wa mhaka hileswaku mianakanyo yo tano yi hoxile, a hi vanhu hinkwavo va nga ta herisiwa. Entiyisweni, ku nghenelela ka Mfumo wa Xikwembu ka swi tiyisekisa sweswo! Loko a vulavula hi xikombiso xa masiku ya makumu, Yesu Kreste u te: “Mahungu lamanene lawa ya mfumo ma ta chumayeriwa emisaveni hinkwayo leyi akiweke leswaku byi va vumbhoni ematikweni hinkwawo; kutani hi kona makumu ma nga ta fika.” (Matewu 24:14) Xana vuprofeta lebyi byi ya emahlweni hi ndlela yihi?
Ematikweni lama tlulaka 230, Timbhoni ta Yehovha ti chumayela hi Mfumo wa Xikwembu. Magazini wa tona wu ni nhloko-mhaka leyi nge Xihondzo xo Rindza Xi Huwelela Mfumo wa Yehovha, Yehovha i vito ra Xikwembu. (Pisalema 83:18) Nongonoko wo dyondzisa Bibele wa Timbhoni wu le ku pfuneni ka vanhu vo tala ni mindyangu leswaku yi tshika mahanyelo yo biha ivi yi hanya vutomi byo rhula ni lebyi baseke lebyi fambisanaka ni milawu ya Xikwembu. (1 Vakorinto 6:9-11) Leswi swi endla leswaku vanhu va timiliyoni emisaveni hinkwayo va tiyiseka leswaku Xikwembu xi ta va sirhelela loko Mfumo wa xona wu nghenelela etimhakeni ta vanhu.
Hakunene, vanhu volavo va ta vona ku hetiseka ka xikhongelo xa Kreste xa xikombiso, lexi van’wana va xi vitanaka Xikhongelo xa Hosi, lexi nge: “Mfumo wa wena a wu te. Ku rhandza ka wena a ku endleke emisaveni, hilaha ku endlekaka hakona etilweni.” (Matewu 6:10) Xana u tshame u tivutisa leswaku vutomi byi ta va byi ri njhani loko vanhu hinkwavo va rhandza Xikwembu va tlhela va xi yingisa? Tindzimana leti landzelaka ta Bibele ti nga ku pfuna ku twisisa leswaku ha yini rito leri nge “mahungu lamanene” ri fanela.
Loko Ku Rhandza Ka Xikwembu Ku Endliwa eMisaveni . . .
Tinyimpi ti ta herisiwa naswona ku ta va ni ku rhula ka xiviri. “Yehovha . . . u herisa tinyimpi ku ya fika emakumu ya misava. Vurha u byi tshova hi le xikarhi naswona u tshovelela fumu; tigolonyi u ti hisa endzilweni.” (Pisalema 46:8, 9) “Lavo rhula va ta dya ndzhaka ya misava, hakunene va ta kuma ntsako lowu heleleke eku rhuleni lokukulu.”—Pisalema 37:11.
Hinkwavo va ta va ni ndzalo ya swakudya. “Ku ta va ni mavele yo tala emisaveni; ma ta khapakhapa etinhlohlorhini ta tintshava.”—Pisalema 72:16.
Vanhu va ta va ni rihanyo lerinene. “Ku hava munhu la tshamaka kona la nga ta ku: ‘Ndza vabya.’”—Esaya 33:24.
Un’wana ni un’wana u ta va ni kaya lerinene. “Va ta aka tindlu va tshama eka tona; kunene va ta rima masimu ya vhinya va dya mihandzu ya wona. A va nge aki kutani ku tshama un’wana; a va nge rimi kutani ku dya un’wana.”—Esaya 65:21, 22.
Ku xaniseka hinkwako ku ta hela. “Ntsonga wa Xikwembu wu le vanhwini, . . . kutani xi ta sula mihloti hinkwayo ematihlweni ya vona, rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona. Swilo swo sungula swi hundzile.”—Nhlavutelo 21:3, 4.
Xana u nga swi tsakela ku vona ku hetiseka ka switshembiso leswi? Loko swi ri tano, Timbhoni ta Yehovha ta ku khutaza leswaku u hlaya leswi engetelekeke eBibeleni. Hakunene, loko u endla tano u ta xiya vumbhoni byo tala lebyi kombisaka leswaku maxangu lama vangiwaka hi ku fuma ka vanhu hi ndlela yo biha ma le kusuhi ni ku hela! Nakambe u ta xiya leswaku Bibele yi faneriwa hi ku tshembiwa swinene nileswaku hakunene yi huhuteriwe hi Xikwembu.—2 Timotiya 3:16. *
^ ndzim. 4 Hi ntolovelo mimfumo leyi hlamuseriweke eBibeleni a yi fumiwa hi hosi yo karhi, mimfumo hi yoxe hakanyingi a yi kombetela eka “tihosi,” “mimfumo” kumbe haswimbirhi.—Daniyele 8:20-22.
^ ndzim. 18 Leswaku u kuma rungula leri engetelekeke malunghana ni Mfumo wa Xikwembu wa le tilweni, vona ndzima 8 na 9 ebukwini leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.
^ ndzim. 35 Leswaku u dyondza leswi engetelekeke malunghana ni Bibele, hi kombela u tihlanganisa ni Timbhoni ta Yehovha ta laha u tshamaka kona kumbe u tsalela eka adirese leyi faneleke eka leti longoloxiweke eka tluka 5 ra magazini lowu kumbe u endzela Web site ya hina ya www.watchtower.org.


text:
Nhloko ni ncila wa nyoka
La cabeza y la cola de la serpiente
Cuento Cichangana
Província de GazaMozambique
Cuentista
Ariel Macuácua
Namuntlha hitavulavula hi nyoka, ya nhlarhu, ayini machumi manharhu ya malembe nayihanya. Se yifabi, yifamba, yahanya; ayirhandza kufambela ko kwhatini le. Se kute kuli laho, nayili ndzhutini wa mphama, yitithandha, yitithandha, yiteka nhloko yitlhateka henhla, ancila usala nyana le. Seku lelo, ancila loku utwa kupeka ka ndzhuti, uyovhuthuka, unge:
— He n’wanhloko, he n’wanhloko!
Anhloko yirhangi hikukanakana, lesvaku inxini lexi xivulavulaku namina?!
Hikuva yini machumi manharhu ya malembe nayikoka, ayingayanguliwa hi n’wancila.
— He n’wanhloko!
Yicuvuka seni, yicuvuka seni, xiku:
— Hi mina ndzikuyangulaku, hi mina n’wancila. Hayi! Yidzukile, se yinge:
— Wena ncila wavulavula? Ange:
— Navulavula, nomiyela hinkwawu masiku, hwonikokovisela, unikokovisela, nomiyela.
— Kasi wavulavula wena? Uku:
— Mina, navulavula, ovaku ahimina ndzinganyikiwa kuvulavula, kunyikiwe wena, se kufanela ku… se nyamuntlha noza ninavela kub’ala nchumu.
— B’ala, ulava yini?
— Eh, unikokovisile munghanu, hinghena matini, hinghena ka mintwa, hinghena kwini, kambe ha, mina nini ritu, anikombela ku kusukela ka namuntlha ali mina nikokaku,
— Hewena! Wena?! Ulava kukoka wena? Aku:
— Im, nilava kukoka.
— Pheya mina nikoka nimaha lesvi nini matihlu nakuvona phambheni. Xiku:
— Lesvo asvina problema, nitakoka mina.
— Hwe, hitafamba hidlayiwa hi vanhu hi mhaka ya wena. Aku:
— Hayikhona, nilava kukoka.
— Pheya mina nikoka nimaha lesvi nini nomo, hi mina nidlaka ukuluka upatsa nikumaha wumpula mpula seni ndzhaku, se wena utaga hiyini hiku awuna nomo. Aku:
— Eyi, mina nilava kukoka kusukela ka namuntlha.
— Eyi, alweyi avonaku ndlela himina hiku nini matihlu halenu. Aku:
— Mina kusukela ka namuntlha nilava kukoka.
— Ayi, hisvona, loko hisuka lana, koka mupfowethu, hifamba.
Se antamu uya seni, yisungula, kusukela kolahaya, ancila ukoka uqondha lana kungani svihaha, ayaku pfooo… vatlhaviwa. Se muyisa lwiya akoka nyana, aba marcha atrás, Aku:
— Havavisiwa se, he nduwena makokela yawena matahlupha, hingacuvuka la ka mintwa. Aku:
— Nirivaleli.
Akoka aqondha kun’wani, aya la vangatshivela ndzilu, wa mududumela, oyaku sve…upsha ncila. Anhloko yiku:
— ndzikugwelile nduwena, lesvi se umahetelaku svona, ahisvona, kukoka ka wena kutahiyendla hifa. Aku:
— Nirivaleli.
Se anyoka liya ya koka, hiliya acombeni, loku se yivona svaku hile ka hafu, nikusuhi nikunghena ninhloko,
— He nduwena, lomu unghenaku kona i matini, nyima nikoka hihuma. Aku:
— Nirivaleli.
Se avona svaku he, ala,
— Ih, mina nikukokile mavhumi manharhu ya malembe, awuzanga utwa kutlhaviwa hi mintwa, awuzanga upsha, awuzanga unghena matini, ahoya phuza, kuva utahanya kwhatsi, se eh, amfumu wawena lowu utanikarhata.
Loku ani svikota, anitasuka la ka muzimbha wawena, usala ukokela we wexehinkwaku la.
— Ahidli, ahiphuzi mati, ikufamba ntse! Hopsha, se, eh, nikombela ku unirivalela nitlhela nikoka mina, hiku loku anikoka mina, asviyampsa. Aku:
— Ahim him, nhalava kukoka.
Akoka, kuni vavanuna vafulelaku yindlu, vale ka xichungwa, vaku:
— Anyokô, anyoka yitaka hi ndzhaku, se loku vabula, kolahayana kuni lava vativaku ni ximadji, vaku:
— Anyoka yitaka hi marcha atrás, anyoka yitaka hi marcha atrás, yata… Se amuyisa lweyi aku:
— He n’wancila, n’wancila, seni uyaka kona, nirivaleli hi wena ufumaka, mas aseni uyaka kona, seno, kuni vanhu vafulelaka yindlu, vatahidlaya, avanhu avahirhandzi.
Xokoka, lexiya! I futhi, xiqondha kolahaya ka yindlu, avanhu vani mimesa ni svikomu, vochika, vo ga! Anjombo hilesvaku avayitsemanga kwhati, yitsemeka, atwa kufehla muyisa lwiya, aku:
— Epa! Não, svayampsa nikoka.
— Okoka yena, atlhela aya ka ndzhuti lowu vangatolovela kutshama kawona, aku:
— He n’wancila, indje usvivoni lesvi svingayendleka yamuntlha? Hiyohuluka kutsongo kufa, loku angaliku anikhondlanga muzimba, nkama lowuya, wena nghani usali koseniya.
Se alikona muyisa lwiyana ango:
— Napfumela kukokiwa hiwena, nisvivonile svaku aningekoti kuyendla loku ninganawena, nhloko. Phu, nkaringani.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Yohane 1:1-13
1 Nkulukumba+ eka wansati+ la hlawuriweke ni le ka vana va yena, lava ndzi va rhandzaka hi ntiyiso,+ naswona ku nga ri mina ntsena, kambe ni hinkwavo lava se va tivaka ntiyiso,+2 hikwalaho ka ntiyiso lowu tshameke eka hina,+ naswona wu nga ta va eka hina hi masiku.+3 Musa lowu nga faneriwiki,+ ni tintswalo ni ku rhula, leswi humaka eka Xikwembu Tatana ni le ka Yesu Kreste N’wana wa Tatana, swi ta va na hina hi ntiyiso ni hi rirhandzu.+4 Ndzi tsaka ngopfu swinene hikuva ndzi kume van’wana va vana+ va wena va famba entiyisweni,+ hilaha hi xi amukeleke hakona xileriso eka Tatana.+5 Kutani sweswi ndza ku kombela, wena wansati, tanihi munhu la ku tsalelaka xileriso lexi nga riki xintshwa,+ kambe lexi hi veke na xona ku sukela eku sunguleni,+ leswaku hi rhandzana.+6 Rirhandzu ri vula leswi,+ ku famba hi ku ya hi swileriso.+ Xileriso hi lexi, hilaha n’wina mi xi tweke hakona ku sukela eku sunguleni, leswaku mi fanele ku hambeta mi famba eka xona.+7 Hikuva ku humelele vaxisi vo tala emisaveni,+ vanhu lava nga pfumeriki leswaku Yesu Kreste u tile a ri wa nyama.+ Loyi i muxisi+ ni mukaneti wa Kreste.+8 Tivoneleni, leswaku mi nga lahlekeriwi hi swilo leswi hi tirheleke ku swi humesa, kambe mi kuma hakelo+ leyi heleleke.9 Mani na mani la hundzelaka emahlweni+ naswona a nga tshamiki+ edyondzweni ya Kreste a nga na Xikwembu.+ Loyi a tshamaka edyondzweni leyi hi loyi a nga na Tatana ni N’wana+ hi vumbirhi bya vona.10 Loko un’wana a ta eka n’wina a nga tisi dyondzo leyi, mi nga tshuki mi n’wi amukela emakaya+ ya n’wina kumbe ku n’wi xeweta.+11 Hikuva loyi a n’wi xewetaka u hlanganyela na yena emintirhweni+ yakwe yo homboloka.12 Hambileswi ndzi nga ni swilo swo tala swa ku mi tsalela, a ndzi naveli ku mi tsalela hi phepha ni inki,+ kambe ndzi langutele ku ta eka n’wina, ndzi vulavula na n’wina hi langutanile,+ leswaku mi ta tala+ ntsako.+13 Vana va makwenu wa xisati, lowa muhlawuriwa, va ku rungula.+


text:
LANGUTELO RA BIBELE
Ku Basa
Xana Xikwembu xi ni mhaka ni ku basa ka hina?
“A hi tibasiseni eka swilo hinkwaswo leswi nyamisaka nyama ni moya.”—2 Vakorinto 7:1.
LESWI BIBELE YI SWI VULAKA
Muvumbi wa hina wa hi rhandza naswona u lava leswaku hi tiphina nkarhi wo leha hi vutomi hi ri ni rihanyo lerinene. Xikwembu xi ri: “Onge mbilu ya wena yi nga hlayisa swileriso swa mina, hikuva u ta engeteriwa masiku yo leha, malembe ya vutomi ni ku rhula.” (Swivuriso 3:1, 2) Ndlela leyi Xikwembu xi va rhandzaka ha yona vanhu yi vonake kahle eka milawu leyi a xi yi nyike Vaisrayele, leyi a yi katsa ni nkongomiso wo karhi loko swi ta emhakeni ya ku basa ni ku ya exihambukelweni. (Deteronoma 23:12-14) Loko Vaisrayele va yingisa milawu yoleyo leyi a yi nga tiki, a va va ni rihanyo lerinene naswona a va sirheleleka eka mavabyi lawa a ma karhata matiko man’wana yo tanihi Egipta lawa a ma nga ri na yona milawu yoleyo ya nkoka.—Deteronoma 7:12, 15.
Hilaha ku fanaka ninamuntlha, vanhu lava “[tibasisaka] eka swilo hinkwaswo leswi nyamisaka nyama,” leswi katsaka mikhuva yo biha yo tanihi ku dzaha, ku dakwa, ni ku tirhisa swidzidziharisi, va sirheleleka eka mavabyi lama vavisaka miri, miehleketo ni ku fa va ha ri vatsongo. Leswi hi ntolovelo hi tshamaka ni vanhu van’wana, hi ta va hi kombisa leswaku ha va anakanyela loko hi yingisa milawu ya Xikwembu leyi fambisanaka ni ku basa.—Marka 12:30, 31.
Xana Xikwembu xi ni mhaka malunghana ni ku basa emahanyelweni ni le vugandzerini?
“Dlayani swirho swa miri wa n’wina . . . malunghana ni vumbhisa, thyaka, ku navela ka vuxaka bya rimbewu, ku navela loku vavisaka, ni ku tshwa, ku nga ku gandzela swifaniso swa hava. Hikwalaho ka swilo sweswo vukarhi bya Xikwembu bya ta.”—Vakolosa 3:5, 6.
LESWI BIBELE YI SWI VULAKA
Hilaha swi vuriweke hakona eku sunguleni, Bibele yi hi khutaza leswaku hi “[tibasisa] eka swilo hinkwaswo leswi nyamisaka nyama ni moya.” Enkarhini wa Yesu Kreste, vanhu vo tala ku katsa ni varhangeri va vukhongeri bya Xiyuda, va endle matshalatshala lamakulu leswaku va tibasisa emirini kambe va honise milawu leyi a yi vulavula hi ku basa emahanyelweni ni le vugandzerini. (Marka 7:1-5) Leswaku a va lulamisa Yesu u te: “A ku na nchumu xa le handle lexi nghenaka eka munhu lexi nga n’wi nyamisaka, leswi xi . . . nghenaka emarhumbyini ya yena, xi humela enkululweni.” U tlhele a ku: “Leswi humaka eka munhu hi swona leswi nyamisaka munhu. Hikuva endzeni, etimbilwini ta vanhu, hi kona laha ku humaka ku anakanya ko biha: vumbhisa, vukhamba, ku dlaya hi vomu, vuoswi, ku navela, swiendlo swa vuhomboloki, vuxisi, ku tikhoma ko biha, tihlo ro xondzolota, . . . ku pfumala ku anakanyela. Swilo leswi hinkwaswo . . . swi nyamisa munhu.”—Marka 7:18-23.
Hi ku ya hi Yesu, vanhu lava tekaka ku basa emirini tanihi mhaka ya nkoka swinene kambe va honisa milawu ya Xikwembu loko swi ta emhakeni ya ku basa emahanyelweni ni le vugandzerini, va fana ni tikhapu leti baseke ehandle kambe ti thyakile endzeni.—Matewu 23:25, 26.
Xana milawu ya Bibele ya tika?
“Ku rhandza Xikwembu, hi kona ku hlayisa swileriso swa xona; kasi loko swi ri swileriso swa xona a swi tiki.”—1 Yohane 5:3.
LESWI BIBELE YI SWI VULAKA
Mikiya 6:8 yi ri: “Xana Yehovha u kombela leswaku u n’wi tlherisela yini, loko ku nga ri ku kombisa vululami ni ku rhandza musa ni ku titsongahata loko u famba ni Xikwembu xa wena?” Xana xexo a hi xikombelo lexi kombisaka ku anakanyela? Ku engetela kwalaho, Muvumbi wa hina u lava leswaku hi n’wi yingisa swi suka embilwini. Loko hi endla tano, hi ta tiphina swinene. (Pisalema 40:8) Loko hi endla xihoxo, hi nga kuma nchavelelo eka Xikwembu tanihi leswi xi nga ni tintswalo. “Kukota loko tatana a kombisa tintswalo eka vana vakwe, Yehovha u kombise tintswalo eka lava va n’wi chavaka. Hikuva yena u ku tiva kahle ku vumbeka ka hina, wa tsundzuka leswaku hi ntshuri,” kumbe leswaku hi tsanile naswona a hi hetisekanga.—Pisalema 103:13, 14.
Hi ku katsakanya, milawu ya Xikwembu leyi vulavulaka hi ku basa emirini, emahanyelweni ni le vugandzerini, yi kombisa tintswalo ni ndlela leyi xi hi rhandzaka ha yona. Ku tiyimisela ka hina ku yingisa milawu leyi, swi kombisa ndlela leyi hi xi rhandzaka ha yona ni leswaku hi tlharihile.


text:
XALAMUKA! No. 5 2016 | Xana Yesu U Tshame A Hanya?
Hi byihi vumbhoni lebyi matimu ma byi vulaka?
NHLOKOMHAKA YA XIFUNENGETO
Xana Yesu U Tshame A Hanya?
A hi tweni leswi vakambisisi va manguva lawa ni va khale va swi vulaka hi mhaka leyi.
WATCHING THE WORLD
Leswi Endlekaka Le Amerika
Ntshikilelo ni madzolonga ko va swin’wana swa swiphiqo leswi karhataka vanhu ematikweni man’wana ya le Amerika. Xana vutlhari lebyi kumekaka eBibeleni byi nga pfuna?
LESWI NGA PFUNAKA NDYANGU
Dyondzisa N’wana Wa Wena Hi Timhaka Ta Masangu
Vana va hlaya rungula leri vulavulaka hi timhaka ta masangu va nga si mila ni meno. Leswi u faneleke u swi tiva. Leswi u nga swi endlaka leswaku u sirhelela vana va wena.
Elemente Leyi Hlamarisaka
Khaboni i elemente ya nkoka swinene evuton’wini ku tlula tielemente hinkwato. I yini lexi endlaka leswaku yi va ya nkoka?
LESWI BIBELE YI SWI VULAKA
Ku Khensa
Ku kombisa mfanelo leyi swa vuyerisa swinene. Xana u nga yi hlakulela njhani mfanelo leyi?
TA KHALE
Aristotle
Vonele ra aristotle ri khumbe vativi va filosi swin’we ni tidyondzo ta vukhongeri.
“Hi Dyondze Mhaka Leyintshwa!”
Tivhidiyo leti kokaka rinoko ra vadyondzisi ku katsa ni vanhu van’wana ta kumeka eka jw.org.
Swin'wana Leswi Nga Kona Eka Website Leyi
Vana La Tlangelaka
U nga swi kombisaka njhani leswaku wa va nkhensa lava ku endleleke swo karhi?


text:
Xiphemu 4: Hosi Yo Sungula Eisrayele Ku Ya Evuhlongeni Ebabilona
Sawulo u ve hosi yo sungula eIsrayele. Kambe Yehovha u n’wi lahlile, naswona Davhida u hlawuriwe ku va hosi ematshan’weni ya yena. Hi ta dyondza swo tala hi Davhida. Loko a ha ri muntshwa, u lwe ni xihontlovila lexi vuriwaka Goliyadi. Endzhakunyana u balekele Hosi Sawulo lowa mavondzo. Kutani Abigayele wo saseka u n’wi sivele ku endla swilo swo biha.
Hi ta tlhela hi dyondza swo tala hi Solomoni n’wana Davhida, loyi a veke hosi ya Israyele endzhaku ka Davhida. Eka tihosi tinharhu leto sungula ta le Israyele, yin’wana ni yin’wana ya tona yi fume malembe ya 40. Endzhaku ka ku fa ka Solomoni, Israyele ri ve mimfumo yimbirhi, mfumo wa le n’walungwini ni mfumo wa le dzongeni.
Mfumo wa le n’walungwini wa tinyimba ta 10 wu ve kona ku ringana malembe ya 257 wu nga si lovisiwa hi Vaasiriya. Endzhaku ka malembe ya 133, mfumo wa le dzongeni wa tinxaka timbirhi na wona wu lovisiwile. Hi nkarhi wolowo Vaisrayele va yisiwe evuhlongeni eBabilona. Kutani Xiphemu xa VUMUNE xi katsa malembe ya 510 ya matimu, laha ku humeleleke swiendlakalo swo tala leswi tsakisaka.


text:
Swiendlakalonkulu Swa Lembe Leri Nga Hundza
LESWI makhombo ya misava ya Sathana ma ya ka ma andza, vagandzeri va Yehovha vo tshembeka va ya emahlweni va “va ni swo tala swo swi endla entirhweni wa Hosi.” (1 Kor. 15:58) Swiviko leswi landzelaka swi kombisa matshalatshala lawa Timbhoni ta Yehovha emisaveni hinkwayo ti ma endlaka leswaku ti ‘tshemba Yehovha . . . , ti endla leswinene . . . , ni ku endla hi ku tshembeka.’—Ps. 37:3.
Ku Rhurha Ka Ntsindza Wa Misava Hinkwayo Ni Hofisi Ya Rhavi
Ku ndlandlamuxiwa ka miako eWallkill, le New York, ku hetiwe hi February 1, 2016, leswi endleke leswaku Komiti ya Rhavi ya le United States, Ndzawulo ya Ntirho ni tindzawulo tin’wana ta le United States ti rhurhela endhawini yoleyo. Leswi ntirho wa ntsindza lowuntshwa wa misava hinkwayo eWarwick a wu ri ekusuhi ni ku hela, swirho swa ndyangu wa Bethele eBrooklyn swi endle ntirho lowukulu leswaku swi rhurha eDorobeni ra New York swi ya endhawini leyi nga ekule ni doroba.
Hi Musumbhunuku, April 3, 2017, entsindza wa misava hinkwayo eWarwick ku ta va ku valangiwa, laha ku nga ta va ni minkombiso yinharhu leyi eka yona vanhu va nga ta tivalangela kutani endzhaku va valangisiwa.
“Bibele Ni Vito Ra Xikwembu” nkombiso lowu wu kombisa Tibibele leti kalaka naswona wu kandziyisa nkoka wo va vito ra Xikwembu ri va kona eMatsalweni.
“Vanhu Va Vito Ra Yehovha” nkombiso lowu wu kombisa matimu ya vuxaka lebyi Timbhoni ta Yehovha ti nga na byona ni Xikwembu ni ku kombisa ndlela leyi Yehovha a ya ka emahlweni a kongomisa, a dyondzisa ni ku hlela leswaku vanhu vakwe va endla ku rhandza kakwe.
“Leswi Fikeleriweke eNtsindza Wa Misava Hinkwayo” nkombiso lowu wu hlamusela leswi Tikomiti Ta Huvo leyi Fumaka ti swi endlaka leswaku ti pfuna vanhu va Yehovha leswaku va hlangana, va endla vadyondzisiwa, va dyondza hi Xikwembu ni ku va va kombisana rirhandzu.
Ku tivalangela ku sungula hi Musumbhunuku ku fikela hi Ravuntlhanu ku sukela hi 8:00 nimixo ku fikela hi 4:00 nindzhenga. Vaendzi va ta tlhela va tsakela ku valangisiwa timinete ta 20 laha va nga ta hlamuseriwa hi mintirho yo hambanahambana leyi endliwaka eBethele. Ku valangisiwa koloko loku komeke ku ta sungula hi Musumbhunuku ku fikela hi Ravuntlhanu, ku sukela hi 8:00 nimixo ku fikela hi 11:00 nimixo ni ku sukela hi 1:00 nindzhenga ku fikela hi 4:00 nindzhenga.
Loko u nga si lunghiselela ku endza, hi kombela u nghena eka jw.org ivi u nghena ehansi ka nhlokomhaka leyi nge MALUNGHANA NA HINA> MARHAVI NI KU VALANGA> United States..
EKA XIYENGE LEXI
Ku Rhangisa Ntirho Wo Chumayela eMisaveni Hinkwayo
Xana lava a va ri swirho swa ndyangu wa Bethele va lulamise njhani swiyimo leswaku va tolovelana ni swiyimo leswintshwa?
“Mi Vaakelani Lavanene”
Hi mahelovhiki ya May 7 na 8, 2016, a ku valangiwa matimu ya Bibele naswona swi nyikele vumbhoni eka vanhu lava tshamaka ekusuhi na Bethele ya le Brooklyn.
Nhlangano Lowuntshwa Wa Mahanyelo Ni Ntirho Wa Hina Wo Chumayela
Hi January 2016, ku endliwe ku cinca eka minhlangano ya le xikarhi ka vhiki emisaveni hinkwayo.
Nongonoko Wa JW Broadcasting ‘Wu Endla Leswaku Hi Va Ni Matimba Wu Tlhela Wu Hi Phyuphyisa!’
Nongonoko wa JW Broadcasting wu sungule hi 2014 naswona wu hlalela hi vanhu va tindzimi to tlula 90. Xana lava wu hlalelaka va angule njhani?
Ku Nyiketeriwa Ka Marhavi
Ku nyiketeriwa ka miako leyintshwa ya le Armenia ni ya le Kyrgyzstan a ku ri swiendlakalo swo tsakisa eka Timbhoni ta le ndhawini ya kwalaho.
Xiviko Xa Nawu Xa 2016
Hi swihi swiphiqo swa nawu leswi Timbhoni ti langutaneke na swona hi lembe ra 2016?
Swiviko Leswi Humaka eMatikweni Man’wana
Swiviko swa ntirho lowu Timbhoni ta Yehovha ti wu endlaka eJarimani, eBelize, eBurundi, eNepal, eItaly, eArgentina, eUganda, eCongo (Kinshasa) ni le Papua New Guinea.


text:
DYONDZO 17
Valanguteri Va Miganga Va Hi Pfuna Njhani?
Hakanyingi Matsalwa ya Vukreste ya Xigriki ma vulavula hi Barnaba na muapostola Pawulo. Vavanuna lava a va tirha tanihi valanguteri va miganga, va endzela mavandlha ya lembe-xidzana ro sungula. Ha yini? A va khathala swinene hi vuhlayiseki bya vamakwavo va vona va moya. Pawulo u vule leswaku a a lava ku ‘tlhela a endzela vamakwavo’ leswaku a ta vona leswaku va njhani. A a tiyimisele ku famba tikhilomitara ta madzana leswaku a ta va tiyisa. (Mintirho 15:36) Loku i ku navela loku valanguteri va miganga va nga na kona namuntlha.
Va endzele ku hi khutaza. Mulanguteri ha un’we wa muganga u endzela mavandlha ya kwalomu ka 20 kumbe ku tlula, a heta vhiki a ri eka vandlha ro karhi kambirhi hi lembe. Hi nga vuyeriwa swinene eka mintokoto ya vamakwerhu lava ni le ka mintokoto ya vasati va vona loko va tekile. Va endla matshalatshala ya ku tiva lavatsongo ni lavakulu naswona va tiyimisele ku famba na hina entirhweni wa nsimu ni le ka tidyondzo ta hina ta Bibele. Valanguteri lava va khutaza vakulu naswona leswaku va hi tiyisa, va nyikela tinkulumo leti khutazaka eminhlanganweni ni le tinhlengeletanweni.—Mintirho 15:35.
Va kombisa leswaku va hi rhandza hinkwerhu. Valanguteri va miganga va khathala swinene hi xiyimo xa moya xa mavandlha. Va hlangana ni vakulu ni malandza ya vutirheli leswaku va langutisa nhluvuko lowu endliweke ni ku va nyika swiringanyeto leswi pfunaka swa ndlela leyi va nga hetisisaka vutihlamuleri bya vona ha yona. Va pfuna maphayona leswaku ma kota ku humelela ensin’wini naswona va tsakela ku tiva vanhu lavantshwa lava hlanganyelaka ni vandlha ni ku twa nhluvuko lowu va wu endlaka hi tlhelo ra moya. Un’wana ni un’wana wa vamakwerhu lava, wa tinyikela hi ku tirhandzela leswaku a va “mutirhi-kulorhi leswaku [hi] vuyeriwa.” (2 Vakorinto 8:23) Hi fanele hi tekelela ripfumelo ni ku tinyiketela ka vona eka Xikwembu.—Vaheveru 13:7.
Hi xihi xikongomelo xa ku endza ka valanguteri va miganga emavandlheni?
Hi nga vuyeriwa njhani hi ku endza ka vona?


text:
Dyondzisa Vana Va Wena
Lexi Endleke Leswaku Davhida A Nga Chavi
XANA u pfa u chava?— * Vo tala va hina hi pfa hi chava minkarhi yin’wana. Xana u nga endla yini loko u chava?— U nga ya eka munhu un’wana loyi a nga nkulu eka wena naswona a nga ni matimba ku ku tlula. Kumbexana tata wa wena kumbe mana wa wena a nga ku pfuna. Hi nga dyondza swo tala eka Davhida malunghana ni laha hi nga yaka kona loko hi lava mpfuno. U yimbelelele Xikwembu a ku: “Loko ku ri mina, . . . ndzi ta tshemba wena. . . . Ndzi veke ntshembo wa mina eka Xikwembu; a ndzi nge chavi.”—Pisalema 56:3, 4.
Xana u ehleketa leswaku Davhida u dyondze eka mani ku va a nga chavi? Xana u dyondze eka vatswari va yena?— A swi kanakanisi leswaku u dyondze eka vona. Tata wakwe Yese, a a ri kokwana wo tshembeka wa Yesu Kreste, “Hosana ya Ku Rhula” leyi tshembisiweke hi Xikwembu. (Esaya 9:6; 11:1-3, 10) Tata wa Yese, ku nga kokwa wa Davhida, a ku ri Obede. Buku yin’wana ya Bibele yi thyiwe vito ra mana wa Obede. Xana wa ri tiva vito rakwe?— I Rhuti, wansati wo tshembeka loyi nuna wakwe a ku ri Bowasi.—Rhuti 4:21, 22.
Rhuti na Bowasi va fe khale swinene Davhida a nga si velekiwa. U nga ha va u tiva vito ra mana wa Bowasi, kokwa wa kokwana wa Davhida. A a tshama eYeriko naswona u ponise tinhlori tin’wana ta Vaisrayele. Loko marhangu ya Yeriko ma wile, u sirhelele ndyangu wakwe hi ku hayeka ngoti ya xivunguvungu efasitereni rakwe. Vito rakwe i mani?— I Rahava, loyi a veke mugandzeri wa Yehovha naswona Vakreste va nga n’wi tekelelaka hileswi a veke ni xivindzi.—Yoxuwa 2:1-21; 6:22-25; Vaheveru 11:30, 31.
Hi nga tiyiseka leswaku tata wa Davhida ni mana wakwe va n’wi dyondzise swilo hinkwaswo malunghana ni malandza wolawo yo tshembeka ya Yehovha, hikuva vatswari a va lerisiwe ku dyondzisa vana va vona swilo swo tano. (Deteronoma 6:4-9) Ku fike nkarhi lowu Samuwele, muprofeta wa Xikwembu, a lerisiweke ku ya hlawula Davhida, xifanyetana xa Yese, leswaku a va hosi ya Israyele ya nkarhi lowu taka.—1 Samuwele 16:4-13.
Siku rin’wana Yese u rhume Davhida leswaku a yisela vamakwavo vakwe vanharhu swakudya lava a va ri enyimpini yo lwa ni valala va Xikwembu, ku nga Vafilista. Loko Davhida a fika, u tsutsumele enxaxamelweni wa nyimpi kutani a twa Goliyadi loyi a a ri xihontlovila a ri karhi a tlhontlha “nxaxamelo wa nyimpi ya Xikwembu lexi hanyaka.” Hinkwavo a va chava ku lwa na Goliyadi. Hosi Sawulo u twe leswaku Davhida u lava ku lwa na Goliyadi, hiloko a n’wi vitana. Kambe loko Sawulo a vona Davhida, u te: “Wa ha ri mufana.”
Davhida u hlamusele Sawulo leswaku u tshame a dlaya nghala ni bere leswi a swi lava ku dya tinyimpfu ta ndyangu wa ka vona. Davhida u vule leswaku Goliyadi “u fanele a fana ni xin’wana xa swona.” Sawulo u hlamule a ku: “Famba, onge Yehovha a nga va na wena.” Davhida u kume maribye ya ntlhanu yo tswulungeka, a ma hoxa enkwameni wakwe wa varisi, a teka xipelupelu xakwe kutani a famba a ya lwa ni xihontlovila. Loko Goliyadi a vona Davhida loyi a ha ri xifanyetana a ri eku teni, u huwelele a ku: “Tana eka mina, ndzi ta nyiketa nyama ya wena eka tinyenyana.” Davhida u hlamule a ku: “Mina ndzi ta eka wena hi vito ra Yehovha,” hiloko a huwelela a ku: “Kunene ndzi ta ku dlaya.”
Xisweswo Davhida u tsutsumele eka Goliyadi, a humesa ribye enkwameni wakwe, a ri veka eka xipelupelu xakwe kutani a ri hoxa ri kongoma mombo wa Goliyadi. Loko Vafilista va vona leswaku xihontlovila xi file, va chave ngopfu kutani va baleka. Vaisrayele va va hlongorisile kutani va hlula nyimpi yoleyo. Hi kombela u hlaya ni ndyangu wa wena mhaka leyi hinkwayo leyi nga eka 1 Samuwele 17:12-54.
Minkarhi yin’wana u nga ha chava ku yingisa swileriso swa Xikwembu tanihi leswi wa ha riki muntshwa. Loko Yeremiya a ha ri muntshwa a a chava, kambe Xikwembu xi te eka yena: “U nga [chavi] . . . hikuva ‘ndzi na wena.’” Yeremiya u ve ni xivindzi kutani a chumayela hilaha Xikwembu xi n’wi leriseke hakona. Ku fana na Davhida na Yeremiya, loko u tshembela eka Yehovha, na wena u nga dyondza ku ka u nga chavi.—Yeremiya 1:6-8.
^ ndzim. 3 Loko u hlayela vana, mfungho lowu wu endleriwe ku ku tsundzuxa leswaku u yima, kutani u rindzela leswaku va hlamula xivutiso xa kona.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Zakariya 5:1-11
5 Kutani ndzi tlhela ndzi tlakusa mahlo ya mina ndzi languta; kutani waswivo, a ku ri ni buku-nsongwa leyi hahaka.+2 Hiloko yi ku eka mina: “Xana u vona yini?”+Hiloko ndzi ku: “Ndzi vona buku-nsongwa leyi hahaka, leyi ku leha ka yona ku nga swisungunu swa 20, ni ku anama ka yona ku nga swisungunu swa khume.”3 Kutani yi ku eka mina: “Lowu i ndzhukano lowu wu yaka evuandlalweni bya misava hinkwayo,+ hikuva un’wana ni un’wana loyi a yivaka,+ hi ku ya hi wona eka tlhelo leri, a nga xupuriwanga; un’wana ni un’wana loyi a endlaka xihlambanyo lexi tiyisiweke,+ hi ku ya hi wona eka tlhelo leri,+ a nga xupuriwanga.4 ‘Hi mina ndzi wu humeseke,’ ku vula Yehovha wa mavuthu, ‘wu fanele wu nghena endlwini ya khamba ni le ndlwini ya loyi hi vunwa+ a endlaka xihlambanyo lexi tiyisiweke hi vito ra mina; naswona wu fanele wu tshama exikarhi ka yindlu leyi, wu lovisa yona ni timhandzi ta yona ni maribye ya yona.’”+5 Kutani ntsumi leyi a yi vulavula na mina yi huma yi ku eka mina: “Ndzi kombela u tlakusa mahlo ya wena, u vona leswaku i yini lexi xi humaka.”6 Kutani ndzi ku: “Xana i yini?”Hiloko yi ku: “Lowu i mpimo wa efa lowu wu humaka.” Yi ya emahlweni yi ku: “Lexi i xivumbeko xa vona emisaveni hinkwayo.”7 Kutani waswivo, xipfalo xa ntsopfu xa xirhendzevutana xi tlakusiwile; kutani loyi i wansati un’wana la tshameke exikarhi ka mpimo wa efa.8 Kutani yi ku: “Lebyi i Vuhomboloki.” Kutani yi tlhela yi n’wi hoxa exikarhi ka mpimo wolowo wa efa,+ endzhaku ka sweswo yi lahlela ntiko wa xipfalo xa ntsopfu enon’wini wa wona.9 Kutani ndzi tlakusa mahlo ndzi languta, waswivo, a ku ri ni vavasati vambirhi lava va humaka, mheho a yi ri etimpapeni ta vona. A va ri ni timpapa to fana ni timpapa ta ntavila. Hakatsongo-tsongo va tlakusa mpimo wa efa exikarhi ka misava ni matilo.10 Kutani ndzi vutisa ntsumi leyi a yi vulavula na mina ndzi ku: “Xana va wu yisa kwihi mpimo lowu wa efa?”11 Hiloko yi ku eka mina: “Va ya n’wi akela yindlu+ etikweni ra Xinara;+ yi fanele yi simekiwa yi tiya, kutani u fanele a vekiwa endhawini yakwe leyi faneleke.”